130,000 warga Israel melancong ke UAE sejak normalisasi hubungan

ABU DHABI, 21 Jamadilakhir 1442H, Rabu – Kira-kira 130,000 warga negara haram Israel telah mengunjungi Emiriah Arab Bersatu (UAE) sejak perjanjian normalisasi ditandatangani antara Abu Dhabi dan Tel Aviv pada pertengahan September, tahun lalu.

Pegawai misi diplomatik Israel, Eitan Naih dipetik berkata demikian dalam satu kenyataan yang dikeluarkan oleh agensi berita rasmi UAE.

Eitan menjangkakan bahawa kira-kira 50,000 warga Israel akan mengunjungi UAE setiap bulan sepanjang musim sejuk, dan jumlah pelancong dijangka meningkat setelah prosedur yang berkaitan dengan vaksin coronavirus selesai.

Pada pertengahan September 2020, UAE dan Bahrain menandatangani dua perjanjian normalisasi dengan Israel, dalam upacara yang diadakan di White House dengan penyertaan bekas Presiden Amerika Syarikat (AS), Donald Trump di tengah penentangan meluas Palestin.

Pada 26 Januari, Kementerian Luar Negeri Israel mengatakan telah membuka konsulat amnya di Dubai, dua hari setelah membuka kedutaan di Abu Dhabi, yang pertama di negara Teluk itu. – Agensi


Banjir di HRPZ II terkawal, hanya satu wad terjejas

KOTA BHARU, 24 Jamadilawal 1444H, Isnin – Situasi bencana banjir di Hospital Raja Perempuan Zainab II (HRPZ II) Kota Bharu masih dalam keadaan terkawal.

Pengarah Jabatan Kesihatan Negeri Kelantan, Datuk Dr Zaini Hussin berkata, sehingga jam 9 pagi tadi, hanya satu wad terjejas dan seramai enam pesakit sudah dipindahkan ke wad lebih tinggi.

Beliau berkata, pintu laluan utama hospital juga telah kembali dibuka sejak jam 7.30 pagi tadi setelah air banjir mulai surut.

“Pihak Jabatan Kesihatan Negeri Kelantan telah bersedia untuk memberi perkhidmatan terbaik bagi meneruskan kesinambungan perkhidmatan kesihatan kepada pesakit.

“… dan antara inisiatif yang diambil adalah dengan menyediakan perkhidmatan kenderaan hospital iaitu sebanyak dua buah trak pikap dan sebuah lori untuk mengambil kakitangan hospital yang boleh bertugas, namun tidak dapat hadir berikutan daripada keadaan jalan raya yang ditutup kepada kenderaan ringan,” katanya dalam kenyataan hari ini.

Beliau berkata, pihak HRPZ II juga akan mengenalpasti pesakit yang telah dibuat penilaian dan dibenarkan untuk pulang ke rumah.

“Di samping itu, pembedahan elektif juga akan ditangguhkan sehingga diberitahu kelak.

“Semoga kesemua inisiatif ini dapat membantu kelangsungan perkhidmatan kesihatan khususnya kepada masyarakat di negeri Kelantan,” katanya.


Tambahan kuota kurangkan masa menunggu tunai haji: TH

KUALA LUMPUR, 26 Rejab 1442H, Rabu – Lembaga Tabung Haji (TH) menyambut baik penambahan 10,000 kuota jemaah haji Malaysia yang akan mengurangkan masa menunggu umat Islam di negara ini menunaikan ibadat itu di masa hadapan.

TH menerusi kenyataaan hari ini mengalu-alukan usaha Perdana Menteri Tan Sri Muhyiddin Yassin yang berjaya memperoleh kuota tambahan itu semasa pertemuannya dengan Putera Mahkota Arab Saudi, Mohammed Salman Abdulaziz Al Saud semalam.

“Saban tahun TH akan membuat persediaan rapi merangkumi pelbagai aspek di tanah air dan tanah suci bagi memastikan kelancaran umat Islam di Malaysia melaksanakan rukun Islam kelima,” katanya.

Terdahulu, kerajaan Arab Saudi bersetuju memberikan tambahan kuota haji untuk jemaah Malaysia selepas menerima permohonan yang dibuat Muhyiddin semasa pertemuannya dengan Putera Mahkota Arab Saudi itu yang juga Timbalan Perdana Menteri dan Menteri Pertahanan negara tersebut di Riyadh.

Menurut laman web Tabung Haji, kerajaan Arab Saudi menetapkan kuota haji untuk setiap negara sebanyak 0.1 peratus daripada jumlah penduduk dan kuota haji untuk Malaysia pada masa ini ialah 31,600. – Bernama


Hospital Kota Marudu kini turut rawat COVID-19

KUALA LUMPUR, 23 Safar 1442H, Ahad – Sebagai langkah kesiapsagaan menghadapi peningkatan kes COVID-19 di Sabah, Kementerian Kesihatan (KKM) memperuntukkan Hospital Kota Marudu sebagai satu lagi hospital untuk merawat jangkitan itu, kata Ketua Pengarah Kesihatan Tan Sri Dr Noor Hisham Abdullah.

Katanya ini menjadikan keseluruhan tujuh hospital termasuk Hospital Queen Elizabeth, Hospital Wanita dan Kanak-kanak di Kota Kinabalu; Hospital Duchess of Kent di Sandakan; Hospital Tawau; Hospital Lahad Datu dan Hospital Keningau.

Kesemua hospital ini dengan kapasiti keseluruhan 946 katil termasuk 66 untuk jagaan kritikal dan 170 alat bantuan pernafasan, diperuntuk merawat kes COVID kategori 3 hingga 5, katanya menerusi hantaran Facebook beliau hari ini.

Dr Noor Hisham berkata KKM juga mengenal pasti enam lagi pusat kuarantin dan rawatan COVID-19 berisiko rendah (PKRC), menjadikan jumlah keseluruhan 16 buah dengan kapasiti 3,876 katil bagi merawat kes tidak bergejala atau bergejala ringan (kategori 1 dan 2) di negeri itu.

Tambahan kemudahan ini menjadikan kapasiti katil bagi merawat pesakit COVID-19 di Sabah kini sebanyak 4,822 berbanding 2,596 katil sebelum ini, katanya.

Menurut Dr Noor Hisham, sebagai langkah kesiapsiagaan hospital di pantai timur Sabah pula, KKM dengan kerjasama Angkatan Tentera Malaysia bercadang mewujudkan hospital medan bagi menawarkan perkhidmatan obstetrik dan ginekologi, pediatrik serta pembedahan am kepada pesakit bukan kes COVID-19.

“Ini akan memberi lebih banyak ruang kepada Hospital Tawau untuk merawat kes COVID-19 kategori 3 hingga 5, manakala kes kategori 1 dan 2 akan terus ditempatkan di PKRC,” katanya.

Dr Noor Hisham berkata untuk peringkat awal, hospital medan itu dirancang menyediakan 100 katil.

Setakat semalam, Sabah mencatatkan 3,841 kes COVID-19 dengan 11 zon merah iaitu Kota Belud, Tuaran, Kota Kinabalu, Putatan, Penampang, Papar, Sandakan, Lahad Datu, Kunak, Semporna dan Tawau selain merekodkan 19 kluster. – Bernama


Pakistan beri amaran serang tempat persembunyian pengganas di Afghanistan

ISLAMABAD, 22 Ramadan 1444H, Khamis – Pakistan memberi amaran untuk menyerang tempat persembunyian militan anti-Pakistan di Afghanistan sekiranya Taliban tidak mampu mengekang militan itu.

Menteri Pertahanan Pakistan, Khawaja Asif dalam temu bual eksklusif bersama Voice of America berkata, pihaknya telah mengingatkan pemimpin Taliban ketika lawatan ke negara itu hujung Februari lalu supaya mematuhi komitmen keselamatan rentas sempadan daripada menggunakan kawasan Afghanistan untuk melakukan serangan ke atas Islamabad.

“Sekiranya itu tidak dilakukan kita perlu mengambil tindakan tegas terhadap pengganas yang berlindung di bumi Afghanistan.

“Kami perlu bertindak kerana tidak boleh bertolak ansur dengan keadaan ini untuk jangka masa yang lama,” katanya.

Sejak Taliban mengambil alih pentadbiran di Kabul pada Ogos 2021, Pakistan menyaksikan kebangkitan semula dalam serangan pengganas yang diketuai Tehreek-e-Taliban Pakistan atau TTP.

Menurut Institut Kajian Keamanan Pakistan yang berpangkalan Islamabad, negara itu merekodkan 262 serangan pengganas tahun lalu dan dipercayai daripada TTP.

Malah, sebanyak 89 serangan berlaku sejak November lalu selepas kumpulan berkenaan gagal menamatkan gencatan senjata unilateral susulan rundingan dengan Islamabad gagal.

Sejak itu, negara itu menyaksikan serangan maut hampir setiap hari, kebanyakannya menyasarkan anggota tentera dan polis. – Agensi


Perginya cendekiawan terulung

PERGINYA seorang pakar ekonomi dan cendekiawan ulung negara yang amat sukar dicari ganti

Profesor Diraja Ungku Abdul Aziz Ungku Abdul Hamid amat dikenali sebagai pencetus idea penubuhan Lembaga Tabung Haji yang memboleh umat Islam di Malaysia menabung bagi menunaikan ibadah rukun Islam kelima secara sangat bersistematik (idea ini diiktiraf dunia dan cuba ditiru banyak negara Islam lain)

Beliau juga merupakan pemikir luar biasa yang mencetuskan pelbagai teori dan idea bagi pembangunan ekonomi negara (Dasar Ekonomi Baru), mengurangkan jurang kemiskinan luar bandar (Theory of Neglect), pembangunan rakyat miskin melalui koperasi (ANGKASA) serta pendidikan bangsa Melayu (Pusat Asasi Sains UM)

Beliau berjuang untuk negara sehingga ke akhir hayat dengan menjadi penasihat kepada pelbagai badan serta institusi pembangunan ekonomi dan pendidikan negara

Semoga Allah SWT mengganjari setiap usaha dan sumbangannya , memotivasikan setiap kita bagi menjejakinya serta mengurniakannya syurga!

Ir. Ts. Lukman Al Hakim
Ahli Jawatankuasa Pusat ISMA


Bekas Ketua Setiausaha Negara, Tun Ahmad Sarji meninggal dunia

KUALA LUMPUR, 19 Muharram 1443H, Sabtu – Bekas Ketua Setiausaha Negara Tun Ahmad Sarji Abdul Hamid meninggal dunia di sebuah hospital pada 1.40 pagi tadi.

Perkara itu dimaklumkan oleh ahli keluarga Ahmad Sarji dalam satu kenyataan hari ini.

“Jenazah Allahyarham masih berada di hospital dan urusan seterusnya akan dimaklumkan kelak,” menurut kenyataan itu.

Allahyarham merupakan Pengerusi Institut Kefahaman Islam Malaysia (IKIM) dan bekas Ketua Setiausaha Negara dari 1990 hingga 1996. – Bernama


Operasi musnah kebun haram Musang King dimulakan

RAUB, 23 Zulkaedah 1442H, Ahad – Jabatan Perhutanan Negeri Pahang memulakan operasi memusnahkan kebun haram durian Musang King di dalam Hutan Simpan Batu Talam, bermula semalam.

Pengarah Perhutanan Negeri Pahang, Datuk Dr Mohd Hizamri Mohd Yasin berkata, empat lelaki termasuk dua warga tempatan ditahan dalam Operasi Bersepadu Memusnahkan Kebun Haram di Dalam Hutan Simpan Kekal (HSK) Batu Talam.

Operasi ini merupakan penguatkuasaan biasa yang dijalankan oleh pihaknya dengan kerjasama Seksyen Penguatkuasa Jabatan Perhutanan Negeri Pahang (UPK JPNP), Pejabat Hutan Daerah Raub (PHD Raub), Unit Penguatkuasa Negeri Pahang (UPNP) dan Polis Diraja Malaysia (PDRM) seramai 23 orang.

“Pasukan rondaan telah ke kawasan operasi iaitu Hutan Simpan Batu Talam. Semasa menjalankan rondaan di dalam Hutan Simpan Batu Talam lebih kurang jam 9.30 pagi pasukan telah terserempak dengan sebuah motorsikal bersama penunggang dan dua buah kenderaan pancuan empat roda bersama dua orang pemandu dan seorang penumpang yang membawa peralatan pertanian.

“Kesemua tiga kenderaan dan empat individu telah ditahan dan dibawa ke Balai Polis Tranum untuk membuat laporan polis dan siasatan lanjut,” katanya seperti dilapor Pahang Media.

Selain itu, pihaknya turut menyita tiga buah kenderaan terlibat dan peralatan yang dibawa individu terbabit ketika ditahan.

“Kenderaan yang disita adalah sebuah motorsikal jenis Honda EX5, dua buah pacuan empat roda jenis Toyota Hilux dan Mitsubishi.

“Kita turut menyita peralatan kebun yang dibawa iaitu dua buah mesin penyembur racun dan sebuah tong minyak,” katanya.

Dalam pada itu, Mohd Hizamri memaklumkan, pihaknya membuat satu laporan polis berkaitan pencerobohan di kawasan hutan simpan kekal ini.

“Kes ini akan dibuka kertas siasatan dan pegawai penyiasat untuk kes ini telah dilantik,” katanya.

Sementara itu, Ahli Dewan Undangan Negeri (ADUN) Tras, Chow Yu Hui yang hadir bersama beberapa pekebun ke kawasan sekatan semalam mendakwa pekebun telah mendapat kebenaran mahkamah sebelum ini untuk masuk ke kebun berkenaan.


300 kg ikan dirampas, bot bersama empat kru Thailand ditahan

LUMUT, 4 Syawal 1442H, Ahad  – Agensi Penguatkuasaan Maritim Malaysia (Maritim Malaysia) negeri menahan sebuah bot nelayan tempatan bersama empat kru warga Thailand dan merampas 300 kilogram hasil ikan kerana dipercayai melanggar syarat sah lesen di 7.7 batu nautika timur laut Pulau Jarak, Jumaat lepas.

Pengarah Maritim negeri, Kapten Maritim Shahrizan Raman berkata, tangkapan dilakukan Kapal Maritim (KM) Malawali yang sedang melaksanakan Ops Benteng dan Ops Pintas di persempadanan perairan negeri kira-kira 2.40 petang.

“Pemeriksaan lanjut mendapati, bot itu yang sedang menangkap ikan dikendalikan empat kru warga Thailand termasuk tekong berumur lingkungan 35 hingga 44 tahun dan mempunyai dokumen pengenalan diri yang sah.

“Bot kelas C itu disyaki telah melakukan kesalahan  di bawah Akta Perikanan 1985 iaitu menangkap ikan kurang daripada 12 batu nautika seperti kebenaran syarat sah lesen,” katanya dalam kenyataan di sini hari ini.

Beliau berkata, kesemua individu berkenaan telah dibawa ke Pusat Tahanan Vesel (PTV) Kampung Bharu, Sitiawan untuk tindakan lanjut. -Bernama


2 beradik ditahan proses dadah

IPOH, 18 Zulhijjah 1444H, Jumaat – Enam individu termasuk dua beradik ditahan disyaki menjadikan sebuah premis di Jelapang di sini sebagai makmal memproses dadah, dalam serbuan pada Rabu lepas.

Ketua Polis Perak, Datuk Seri Mohd Yusri Hassan Basri berkata, kesemua lelaki berusia lingkungan 32 hingga 57 tahun itu ditahan pada 3 pagi oleh sepasukan anggota dari Jabatan Siasatan Jenayah Narkotik Ibu Pejabat Polis Kontinjen Perak.

“Hasil pemeriksaan di premis itu menemukan dadah jenis Methamphetamine seberat 155 gram, heroin dianggar seberat 52.3 gram serta cecair disyaki Methamphetamine dianggar sejumlah 47.5 liter, kesemuanya dianggar berjumlah RM672,649,” katanya pada sidang media di sini hari ini.

Beliau berkata, polis turut merampas sejumlah bahan kimia dan peralatan yang disyaki digunakan untuk memproses dadah, sebuah lori serta empat motosikal yang dianggar bernilai RM76,000.

Katanya, hasil saringan air kencing mendapati kesemua mereka positif terhadap dadah jenis Methamphetamine dan morfin selain memiliki rekod kesalahan lampau berkaitan jenayah dan dadah.

Menurut Mohd Yusri sindiket tersebut mula aktif dalam aktiviti memproses dadah sejak awal tahun ini manakala dadah berkenaan mampu digunakan kira-kira 180,000 penagih di sekitar negeri ini.

Beliau berkata, kesemuanya direman hingga Selasa depan bagi siasatan lanjut mengikut Seksyen 39B Akta Dadah Berbahaya 1952. – Bernama


ECRL mampu tangani kesesakan jalan raya musim perayaan

BANGI, 2 Syawal 1443H, Selasa – Masalah kesesakan jalan raya khususnya ke arah pantai timur pada setiap kali musim perayaan dijangka dapat diselesaikan selepas Projek Laluan Rel Pantai Timur (ECRL) siap penghujung 2026.

Menteri Pengangkutan, Datuk Seri Dr Wee Ka Siong berkata, tempoh perjalanan ke wilayah berkenaan ketika ini yang mengambil masa lebih tujuh jam, bakal disingkatkan kepada sekitar empat jam.

“Untuk jalan balik ke pantai timur (perayaan) memang jauh lebih sesak daripada biasa, jadi ini mungkin dapat diselesaikan dengan pembinaan ECRL yang dijangka siap akhir 2026.

“Jadi dengan ECRL mereka yang hendak balik ke wilayah sana hanya memerlukan empat jam sahaja dan macam Terengganu dahulu tiada kereta api, tetapi sekarang sudah ada. Ini akan membantu rakyat di wilayah berkenaan,” katanya seperti dipetik akhbar tempatan, hari ini.

Projek ECRL sepanjang 665 kilometer membabitkan 59 terowong dianggarkan menelan kos RM50.27 bilion, merangkumi kerja pembinaan di empat negeri iaitu Kelantan, Terengganu, Pahang dan Selangor.

Dalam masa sama, beliau berkata, situasi hampir semua jalan utama seluruh negara terkawal meskipun berlaku kesesakan di kebanyakan negeri.

Namun setakat ini tiada kemalangan dahsyat dilaporkan berlaku.

Katanya, selain menyekat kenderaan berat memasuki jalan utama dan Persekutuan, situasi terkawal itu juga didorong pemberian tol percuma serta kempen keselamatan jalan raya yang dilakukan kerajaan.

“Kita menyekat kenderaan berat di jalan utama dan jalan Persekutuan kerana apabila dicampuradukkan kenderaan biasa dan berat ini menyebabkan orang tidak sabar menunggu, mereka potong dan itu yang akan mengakibatkan kemalangan,” katanya.


Taliban mula bayar gaji tertunggak kakitangan kerajaan

KABUL, 16 Rabiulakhir 1443H, Ahad – Kerajaan Taliban mula membayar gaji tertunggak kepada semua kakitangan awam – yang belum dijelaskan sejak kumpulan itu mengambil alih negara pada Ogos.

“Kami akan bayar gaji mulai hari ini, paling kurang tiga bulan,” kata jurucakap kementerian kewangan Taliban, Ahmad Wali Haqmal.

Katanya, pembayaran itu akan dibuat melalui sistem perbankan negara.

Gaji kakitangan akan dibayar untuk tempoh bermula 23 Ogos, berkemungkinan ada juga yang akan dibayar untuk bulan sebelumnya.

Beliau mengesahkan, sistem perbankan Afghanistan tidak ‘lumpuh’ sejak kejatuhan kerajaan terdahulu.

“Ia hanya memerlukan masa untuk beroperasi seperti biasa,” katanya.

Sementara itu, jurucakap jabatan hasil kerajaan, Meraj Mohammad Meraj berkata, pihak berkuasa kini mampu membayar gaji selepas memperoleh hasil 26 bilion Afganis (sekitar AS$277 juta) dalam tempoh dua bulan setengah.

“Hanya 20 hingga 25 peratus daripada ekonomi beroperasi… Tidak semua sektor beroperasi pada ketika ini,” kata Meraj.

Beliau turut memaklumkan bahawa pihak berkuasa akan memperkenalkan cukai Islam baharu untuk membiayai projek bantuan untuk orang miskin dan anak yatim. – Agensi


Dong Jiao Zong mahu kedudukan Jawi pada papan tanda SJKC ditukar, letak paling bawah

BANGI, 5 Jamadilawal 1443H, Jumaat – Ibarat diberi betis mahu paha, pertubuhan radikal Dong Jiao Zong tanpa segan silu menuntut Jabatan Pendidikan memperbetulkan susunan tulisan pada papan tanda dua buah Sekolah Jenis Kebangsaan Cina (SJKC) di Pekan, Pahang.

Ia susulan susunan tulisan papan tanda SJKC yang dipasang memaparkan Jawi menjadi tulisan utama diikuti tulisan Cina dan tulisan rumi.

Dong Jiao Zong kononnya mendakwa, Jawi tidak sepatutnya menjadi tulisan utama pada papan tanda sekolah tersebut.

“Tulisan Jawi pada papan tanda sekolah adalah dasar yang ditetapkan oleh Dewan Undangan Negeri Pahang yang menyatakan selain kuil dan tokong, semua papan tanda premis perniagaan dan NGO perlu ditambah tulisan Jawi.

“Ini adalah dasar baru negeri tersebut, jadi untuk disesuaikan dengan realiti sebenar, Jawi sepatutnya ditambah sebagai tulisan ketiga,” katanya seperti dilapor Oriental Daily pada 4 Disember.

Oleh demikian, pertubuhan rasis itu meminta Jabatan Pendidikan membetulkan kesalahan yang terdapat pada papan tanda SJKC terbabit agar masalah ini dapat diselesaikan dengan cara yang baik dan memuaskan hati semua pihak.

“Dong Jiao Zong mengikuti rapat perkembangan isu papan tanda sekolah yang membabitkan Jabatan Pendidikan Negeri Pahang, dan bertegas bahawa identiti SJKC tidak boleh sama sekali diubah dalam sebarang perlaksanaan dasar jabatan tersebut.

“… demi memelihara keunikan kepelbagaian bahasa dan budaya sekolah vernakular di Malaysia,” katanya.

Sebelum ini, Jabatan Pendidikan Pahang telah membuat papan tanda untuk dua buah SJKC di Pekan dengan tulisan Jawi dan tulisan rumi tanpa tulisan Cina.

Namun selepas bantahan semua pihak dan usaha Timbalan Menteri Pendidikan, Datuk Dr Mah Hang Soon, Jabatan Pendidikan Pahang telah menambah tulisan Cina pada papan tanda SJKC terbabit.


UMNO tak relevan selagi berdepan krisis dalaman

Oleh Siti Hafidah Abd Ghaffar

BANGI, 13 Jamadilakhir 1442H, Selasa – UMNO tidak akan mampu menjadi tonggak kepada kestabilan negara serta mengekalkan ahlinya, selagi berdepan krisis dan perpecahan dalaman.

Krisis kepemimpinan UMNO – yang semakin ketara – tidak akan menemui titik noktah selagi pemain veteran parti itu tidak mewariskan kepimpinan kepada generasi baharu.

Atas dasar itu, pemerhati politik, Ir Mohd Khoushaini Mohd Naim menyarankan parti Melayu Islam melakukan perubahan serta membawa pendekatan dan menampilkan kepimpinan baharu jika ingin kekal relevan dengan perubahan demografi dan masa.

Beliau tidak menolak kemungkinan UMNO akan menjadi tidak relevan jika lebih ramai anak muda ‘berhijrah’ ke Parti Pribumi Bersatu Malaysia (Bersatu).

“PAS pula hilang punca setelah menjadi kerajaan, terpaksa tunduk dan menjadi pak turut sahaja, sudah tidak mampu mengangkat tinggi suara Melayu dan Islam seperti ketika mana dalam pembangkang dahulu.

“PAS dilihat tersepit di tengah kancah politik UMNO dan Bersatu malah ‘play safe’ dalam mengeluarkan sesuatu pandangan yang benar.

“Pada saya, PAS perlukan penjenamaan dan slogan baru yang lebih segar untuk kekal relevan,” katanya ketika dihubungi Ismaweb.net hari ini.

Pada masa sama, beliau yakin generasi baharu sudah tidak lagi terikat kepada semangat kepartian, malah golongan ini lebih suka kepada calon muda yang dilihat hebat, berwibawa dan berprestasi tinggi.

“Usaha untuk mendampingi anak-anak era milenia ini tidak mudah juga, mereka mempunyai corak komunikasi dan karakter yang berbeza berbanding generasi sebelumnya.

“Justeru, bagaimana parti-parti politik mengatur strategi dan medium kempen akan mempengaruhi sokongan mereka, ianya situasi yang sangat menarik untuk diperhati dan dianalisis,” katanya.


Gerai ‘mi berulat’ diarah tutup

BANGI, 14 Ramadan 1443H, Sabtu – Gerai yang menjual mi di bazar Ramadan yang tular selepas pembeli menemukan ulat di dalamnya telah diarahkan tutup.

Arahan itu mengikut Seksyen 11, Akta Makanan 1983 kerana didapati tidak bersih, kata Ketua Pengarah Kesihatan, Tan Sri Dr Noor Hisham Abdullah.

Perintah penutupan sementara mengikut akta itu adalah selama dua minggu bermula semalam bagi kerja pembersihan serta meningkatkan tahap keselamatan makanan.

Beliau berkata, premis itu dibenarkan beroperasi semula sebelum tempoh berkenaan sekiranya tahap kebersihan dan keselamatan makanan adalah memuaskan.

“Selain itu, kompaun turut dikeluarkan terhadap seorang pekerja yang didapati tidak mengambil suntikan anti-tifoid.

“Tiga sampel turut diambil di gerai terlibat bagi tujuan analisis mikroorganisma dan bendasing,” katanya dalam kenyataan, hari ini.

Sebelum ini, tular di media sosial seorang pembeli mendakwa menemukan ulat dalam mi sotong yang dibelinya pada harga RM30 di Bazar Ramadan Putrajaya.

Perbadanan Putrajaya (PPj) pada 14 April telah mengeluarkan notis amaran di bawah UUK 30(1)(c) Undang-Undang Kecil Pelesenan Penjaja (WP Putrajaya) kepada peniaga berkenaan.

Dr Noor Hisham berkata, peniaga berkenaan juga didapati mempunyai premis makanan di Cyberjaya yang mana bahan mentah dimasak dan disimpan sebelum dipasarkan di bazar tersebut.

Katanya, Kementerian Kesihatan (KKM) akan menjalankan pemeriksaan dan siasatan di premis berkenaan bagi mendapatkan maklumat lanjut berkenaan pengendalian keselamatan makanan di premis itu.

“Berkaitan aduan pencemaran kuih limas, KKM telah membuka kertas siasatan ke atas pengeluar kuih limas tersebut bagi tujuan pendakwaan mengikut Akta Makanan 1983.

“Sehingga kini, melalui Operasi Ramadan 2022 yang telah dijalankan di seluruh negara, sebanyak 4,362 premis bazar Ramadan telah diperiksa,” katanya.

Beliau berkata, sebanyak 77 notis kompaun dengan nilai RM38,500 telah dikeluarkan bagi kesalahan di bawah Peraturan-Peraturan Kebersihan Makanan 2009, dan 178 sampel makanan juga diambil untuk dianalisis.

Katanya, peniaga makanan  yang didapati tidak mematuhi kehendak di bawah Akta Makanan 1983 dan peraturan-peraturan di bawahnya, boleh dikenakan denda tidak melebihi RM100,000 atau penjara selama tempoh tidak melebihi 10 tahun atau kedua-duanya sekali.


‘Bolehkah pemimpin PAS jadi PM’

BANGI, 9 Zulkaedah 1444H, Isnin – Datuk Dr Mohd Puad Zarkashi mendakwa tindakan PAS mempertikaikan tawaran kerjasama dalam Kerajaan Perpaduan, seolah-olah parti itu mahu memegang jawatan Perdana Menteri.

Meskipun tidak menafikan PAS mempunyai jumlah kerusi terbanyak di Parlimen berbanding PKR, Ahli Majlis Tertinggi UMNO itu seolah meragui kebolehan pemimpin PAS untuk memegang jawatan tertinggi berkenaan.

“Menurut Hadi Awang, PAS boleh sertai Kerajaan Perpaduan asalkan PAS diberikan kelebihan untuk memimpin kerajaan kerana mempunyai lebih banyak kerusi.

“Maksudnya PAS mahu jawatan PM (perdana menteri). Memang dari segi logik politik, PAS dapat jawatan PM. PAS ada 43 kerusi berbanding PKR 30 kerusi.

“Mana boleh PAS jadi ‘kepala ular yang dikecilkan’. Tetapi bolehkah pemimpin PAS jadi PM,” katanya dalam hantaran dimuat naik di Facebook, hari ini.

Puad secara sinis turut mendakwa kepimpinan PAS dalam memerintah Kelantan juga tidak mampu menyelesaikan masalah bekalan air sehingga kini.

“Di Kelantan sudah berabad PAS memerintah. Masalah bekalan air tidak selesai juga.

“Bagi pula bonus kepada staf AKSB (Air Kelantan Sdn Bhd). Tidak sensitif langsung,” sindirnya.

Beliau berkata demikian mengulas mengenai dakwaan Abdul Hadi bahawa pernah dihubungi beberapa kali oleh ‘orang tertentu’ yang menawarkan kerjasama dalam Kerajaan Perpaduan.

Dakwanya, tawaran itu muncul kerana Pakatan Harapan (PH) khususnya PKR menyedari kedudukannya tidak kukuh, apatah lagi jumlah kerusi Melayu parti berkenaan tidak sebanyak PAS.

Bagaimanapun, Ahli Parlimen Marang itu dipetik mempersoalkan tawaran berkenaan kerana tidak memberi kelebihan kepada PAS yang mempunyai kerusi yang lebih daripada parti lain.


Jepun kecam rancangan penempatan haram Israel

RAMALLAH, 22 Rabiulawal 1443H, Jumaat – Jepun mengecam rancangan negara pengganas Israel untuk membina kira-kira 1,300 unit rumah peneroka haram di wilayah yang diduduki, termasuk timur Baitulmaqdis.

Kementerian Luar dalam satu kenyataan berkata, aktiviti pendudukan Israel bukan sahaja melanggar undang-undang antarabangsa bahkan melemahkan daya maju ‘penyelesaian dua negara.’

“Kerajaan Jepun amat kesal dengan aktiviti pendudukan berterusan oleh kerajaan Israel walaupun berulang kali menggesa untuk membekukan aktiviti sedemikian dari Jepun dan masyarakat antarabangsa,” katanya.

Menerusi kenyataan sama, Jepun menggesa Israel untuk membatalkan tender pembinaan penempatan.

“Menyatakan keperluan membina keyakinan antara Israel dan Palestin serta usaha ke arah meredakan ketegangan dan menstabilkan rantau itu, Jepun menggesa kerajaan Israel untuk membatalkan tender dan kelulusan pelan pembinaan yang dinyatakan serta membekukan sepenuhnya aktiviti pendudukan,” katanya.

Difahamkan, Jawatankuasa Perancangan Pihak Pentadbiran Sivil Israel memberikan kelulusan akhir untuk membina 1,800 unit kediaman dan memberikan sokongan awal ke atas pembinaan 1,344 unit kediaman lagi di Tebing Barat. – Agensi


Amanah terkejut BN letak calon di DUN Tepuh

BANGI, 5 Muharam 1445H, Ahad – Parti Amanah Negara (Amanah) terkejut apabila Barisan Nasional (BN) meletakkan calon di kerusi Dewan Undangan Negeri (DUN) Tepuh pada Pilihan Raya Negeri (PRN) Terengganu, 12 Ogos depan.

Pengerusi Amanah Terengganu, Datuk Raja Kamarul Bahrin Shah Raja Ahmad berkata, pengumuman dibuat BN pada Jumaat lalu ternyata bercanggah dengan keputusan yang dimuktamadkan sebelum ini.

Memetik laporan Utusan Malaysia, beliau berkata, kerusi DUN Tepuh adalah milik Amanah selepas dipersetujui BN dan diputuskan dalam Mesyuarat Sekretariat Perpaduan pada Mei lalu.

“Bila tiba-tiba kita dengar ada calon BN bertanding di situ dalam majlis pengumuman di Pusat Dagangan Dunia (WTC), Kuala Lumpur pada malam Jumaat lalu, memang rasa terkejutlah.

“Bukan sahaja pemimpin dan penyokong Amanah terkejut, ahli UMNO pun terkejut dengan pengumuman itu kerana bercanggah dengan keputusan yang telah dimuktamadkan sebelum ini,” katanya.

Raja Kamarul berkata, pihaknya masih berpegang teguh dengan keputusan asal yang memberikan tiga kerusi DUN kepada Amanah untuk PRN kali ini.

Katanya, selain Tepuh, parti itu turut diberikan kerusi DUN Batu Buruk di Parlimen Kuala Terengganu dan Ru Rendang di Parlimen Marang.

Beliau berkata, Amanah Terengganu menyerahkan kepada pihak pimpinan tertinggi parti untuk mengambil langkah seterusnya berkait isu kerusi DUN berkenaan.

Sementara itu, ketika ditanya sama ada Amanah akan mengumumkan calon bagi DUN Tepuh, Raja Kamarul Bahrin berkata, senarai calon bertanding dalam PRN enam negeri akan diumumkan Presidennya, Mohamad Sabu dalam tempoh terdekat.

Setakat ini, beliau yang juga pengerusi PH Terengganu seperti dilapor Sinar Harian berkata, tidak boleh dikatakan berlaku pertindihan kerusi di DUN Tepuh.

“Kalau nak tanya satu persatu, saya boleh katakan dengan tepatnya, setahu kita perjanjian terakhir antara kita dengan UMNO (PH dan BN) yang dipersetujui oleh UMNO adalah Tepuh diberikan kepada Amanah.

“Dalam isu ‘pemulangan’ kerusi ini sebenarnya tiada dan tidak berlaku kerana kita tidak ‘dirujuk’ langsung. Kita tak kata ada pertindihan, tapi tunggulah pengumuman presiden kita sehari dua lagi,” katanya.

Beliau berkata, walaupun UMNO mengumumkan calonnya di DUN Tepuh, perubahan boleh berlaku sebelum hari penamaan calon 29 Julai ini.

Pada PRU14, DUN Tepuh dimenangi calon PAS, Hishamuddin Abdul Karim dengan 10,728 undi menewaskan calon BN, Basir Ismail yang meraih 8,065 undi dan calon PKR, Wan Hafizie mendapat 1,002 undi.


‘Malangnya hanya 60 peratus orang Islam keluar mengundi’

BANGI, 26 Jamadilawal 1444H, Rabu – Presiden PAS, Tan Sri Abdul Hadi Awang kesal apabila hanya sekitar 60 peratus orang Islam yang keluar mengundi pada pilihan raya.

Peratusan keluar mengundi itu dipercayai merujuk kepada Pilihan Raya Umum (PRU) ke-15.

Abdul Hadi berkata, peratusan itu menunjukkan orang Islam tidak menunaikan kewajipan tersebut walaupun alasannya kerana melakukan ibadat haji dan umrah.

“Kira-kira 98 peratus orang bukan Islam dari seluruh negara dan pelosok dunia yang jauh dikerah untuk mara mengundi bagi mendapatkan kuasa dalam tanah air kita ini dengan menyokong DAP dan kumpulannya dengan menjadi wadah perjuangannya walaupun mereka mengeluarkan belanja sendiri.

“Malangnya, orang Islam keluar mengundi hanya sekitar 60 peratus menunjukkan orang Islam tidak menunaikan kewajipan mengundi walaupun alasannya kerana ibadat haji dan umrah, malah ada yang menunggu upah duit dan sebagainya.

“Keadaan ini dibimbangkan, mereka itu melakukan dosa besar kerana telah melanggar perintah Allah SWT,” katanya dalam satu kenyataan, hari ini.

Ahli Parlimen Marang itu berkata, perkara itu adalah seperti yang dinyatakan oleh Rasulullah ﷺ dalam hadis yang bermaksud: ‘Berundur ketika musuh mara menentang Islam.’

Katanya, jika tugas mengundi sebagai salah satu cara yang damai pun tidak ditunaikan kewajipannya bagi memenangkan Islam serta bukannya terpaksa berperang, maka kesan akibat tindakan mereka itu pasti akan lebih parah.

Bagaimanapun beliau mengucapkan tahniah kepada anak muda yang tampil ke hadapan walaupun ada yang jahil agama dan umur masih masih mentah namun mereka mendapat hidayah ALLAH SWT, selain mempunyai akal yang matang dan sayangkan agama serta bangsa.


PM akan nasihat Agong bubar Parlimen sebaik COVID-19 reda

KUALA LUMPUR, 22 Jamadilakhir 1442H, Khamis – Perdana Menteri, Tan Sri Muhyiddin Yassin mengulangi komitmen beliau akan menasihati Yang di-Pertuan Agong untuk membubarkan Parlimen sebaik sahaja penularan wabak COVID-19 reda.

Beliau berkata, tindakan itu sekali gus memastikan Pilihan Raya Umum ke-15 (PRU15) diadakan dengan selamat.

“Sementara itu, saya menyeru rakan-rakan saya baik dari pihak kerajaan mahupun pembangkang, marilah kita bersama-sama berganding bahu dan menggembleng usaha untuk memerangi wabak COVID-19 tanpa mengira perbezaan fahaman politik,” katanya dalam Perutusan Khas Perdana Menteri hari ini.

Susulan kerajaan mengumumkan lanjutan Perintah Kawalan Pergerakan (PKP) hingga 18 Februari ini, Muhyiddin berkata, kerajaan turut akan memantau perkembangan kes-kes harian COVID-19 mengikut sektor dan lokaliti, selain menilai semula keberkesanan PKP yang dilaksanakan sepanjang tempoh dua minggu ini.

“Apapun tindakan atau langkah seterusnya yang akan diambil oleh kerajaan pastinya berasaskan kepada matlamat untuk mengimbangi keperluan menjamin kelangsungan hidup rakyat dan melindungi nyawa anda semua,” katanya.

Muhyiddin berkata, beliau memanjatkan doa ke hadrat Allah SWT semoga matlamat untuk menang dalam perang melawan COVID-19 akan dimakbulkan dan semua rakyat sentiasa berada dalam limpahan rahmat kasih sayang dan perlindungan.


Peniaga didakwa cederakan isteri ketiga sehingga parah

JOHOR BAHRU, 6 Zulkaedah 1442H, Khamis – Seorang peniaga mengaku tidak bersalah di Mahkamah Sesyen di sini hari ini atas pertuduhan mencederakan isteri ketiganya sehingga parah, awal bulan lepas.

Tertuduh, Rosmaini Abd Raof, 38, membuat pengakuan itu selepas pertuduhan terhadapnya dibacakan di hadapan Hakim V. Mabel Sheela.

Lelaki yang berasal dari Kedah itu didakwa dengan sengaja menyebabkan cedera parah ke atas Jahidah Nordin @ Sylvester, 43, seorang penjawat awam, dengan memukul bahagian kepala, muka dan tangan serta menghentak kakinya pada bahagian belakang badan mangsa.

Rosmaini didakwa melakukan kesalahan itu di sebuah rumah bernombor 02-09, Blok B, Scott Tower, Jalan Tani, Kampung Aman, Larkin di sini, pada kira-kira 6 pagi, 4 Mei lepas.

Pertuduhan itu dikemukakan mengikut Seksyen 325 Kanun Keseksaan dan dibaca bersama Seksyen 326A akta sama yang membawa hukuman penjara maksimum tujuh tahun dan denda atau penjara dua kali ganda tempoh maksimum, jika sabit kesalahan.

Terdahulu, Timbalan Pendakwa Raya Nur Sulehan Abd Rahman menawarkan jaminan RM30,000 dengan seorang penjamin ke atas tertuduh namun Rosmaini yang tidak diwakili peguam, merayu jumlah jaminan dikurangkan dengan alasan dia perlu menanggung tujuh anak dan tiga isteri.

Mabel Sheela membenarkan tertuduh diikat jamin RM7,000 dengan dua penjamin berserta syarat tambahan tertuduh perlu melapor diri di balai polis berhampiran setiap bulan dan tidak berkomunikasi dengan mana-mana saksi sehingga kes selesai.

Mahkamah menetapkan 25 Julai ini untuk sebutan semula kes.

Pada 17 Mei lepas, media melaporkan seorang penjawat awam yang bertugas di sebuah jabatan kerajaan di Johor, dikejarkan ke Hospital Sultanah Aminah di sini selepas dipercayai dicederakan suaminya, awal bulan lepas.

Mangsa yang dilaporkan sedang hamil empat minggu itu mengalami kecederaan parah pada kepala, dan  sebahagian tempurung kepala terpaksa dibuang akibat pendarahan, selain rahang, tulang belakang serta rusuk, retak disyaki dipukul suaminya. -Bernama


Hua Zong gesa GRS letak wakil Cina dalam Kabinet Sabah

BANGI, 12 Safar 1442H, Rabu – Gabungan Persatuan Cina Sabah (FCAS) menggesa kerajaan negeri, Gabungan Rakyat Sabah (GRS) mencalonkan beberapa wakil dari kaum Cina untuk diletakkan ke dalam Kabinet negeri.

Presidennya, Tan Sri TC Goh berkata, perkara itu wajar dan perlu dilakukan supaya Kabinet negeri mempunyai perwakilan berbilang kaum, selain mencerminkan keprihatinan kerajaan ke atas masyarakat Cina.

Memetik laman Facebook Gabungan Persatuan Cina Malaysia (Hua Zong), beliau memberi alasan bahawa ADUN dari kaum Cina hanya mewakili kem pembangkang, manakala tiada ADUN dari kaum sama mewakili pemerintah, susulan keputusan Pilihan Raya Negeri (PRN) Sabah pada Sabtu lalu.

“Kerajaan negeri GRS tidak boleh mengabaikan suara masyarakat Cina yang merupakan kumpulan etnik kedua terbesar di negeri ini,” katanya.

Pada masa sama, Goh berkata, pihaknya yakin dan berharap kerajaan negeri mengkaji semula aspek itu dan menggunakan kebijaksanaan kolektif untuk memenangi hati serta fikiran masyarakat Cina, dan bukannya memberi mereka ‘rawatan dingin’.

Goh yang juga Presiden Hua Zong berkata demikian bagi menyatakan kebimbangannya terhadap ketiadaan wakil kaum Cina dalam kerajaan gabungan GRS serta boleh mengakibatkan masyarakat Cina diabaikan selepas ini.

Beliau berkata, kesemua 10 calon Cina yang ditandingi oleh GRS dan parti politik lain seperti Parti Liberal Demokratik Sabah (LDP), Parti Cinta Sabah (PCS), Parti Gagasan Rakyat Sabah (PGRS) telah kalah dalam PRN lalu.

Sementara itu, Goh berkata, sembilan calon yang berjaya dalam PRN sama adalah dari DAP (tiga calon), Warisan (dua calon) dan PKR (seorang calon).

Tegasnya, pembentukan kerajaan baharu ini jelas bertentangan dengan senario politik sebelumnya, di mana wakil rakyat Cina adalah sebahagian daripada pemerintah di negeri itu.

Justeru, katanya setelah Ketua Menteri baharu dilantik dan pemerintahan negeri dibentuk, beliau memohon ketentuan relevan di bawah Perlembagaan negeri untuk mencalonkan enam ADUN yang lain.

Beliau berharap kerajaan negeri secara serius mempertimbangkan untuk mencalonkan individu yang berkelayakan dan berkemampuan dari kaum Cina, selain menyenaraikan mereka ke dalam Kabinet negeri, supaya dapat mewakili masyarakat Cina.

Selain itu, Goh juga meminta parti politik dari kedua-dua pihak menghormati keputusan dan mandat rakyat Sabah dalam PRN baru-baru ini, selain merenung kembali keputusan itu serta berusaha untuk memperbaiki kekurangan dan meningkatkan perkhidmatan mereka.

“Ini adalah sikap dan kemurahan hati yang benar yang harus dimiliki oleh seorang ahli politik yang sebenar dan dihormati,” tegasnya.

Beliau juga berpendapat bahawa kerajaan negeri baharu dapat menggunakan mandat yang diberi dengan baik bagi membangunkan Sabah menjadi negeri progresif dan makmur.

“Demikian juga, pemerintah negeri harus mengetepikan perbezaan politik, menghormati, menerima pandangan dan cadangan yang membina dari wakil rakyat pembangkang, agar semua orang dapat bekerjasama sebagai sebuah pasukan yang hebat untuk kepentingan negara dan rakyatnya,” katanya.


Penyundalan bukan hak asasi

MELACUR itu adalah penzinaan, dan Firman Allah Ta’ala: “Dan janganlah kamu menghampiri zina, sesungguhnya zina itu adalah satu perbuatan yang keji dan satu jalan yang jahat (yang membawa kerosakan).” (Surah Al-Isra’, 17: ayat 32)

2. Setiap negara yang merdeka dan berdaulat memiliki perundangannya yang tersendiri dipanggil ‘Perlembagaan’ selaku undang-undang tertinggi yang sah lagi diterimapakai sebagai peraturan muktamad yang melindungi hak rakyat dan hak negara berkenaan. Perlembagaan itulah sepatutnya mencorakkan bentuk budaya kemasyarakatan sesebuah negara.

3. Apa-apa undang-undang dan peraturan yang lahir kemudiannya sama ada baik atau buruk kemudiannya adalah dilakukan untuk sesuatu tujuan khusus demi kepentingan dan kelangsungan urus tadbir negara berkenaan, yang semestinya pada asas tidak bertentangan dengan falsafah dan isi undang-undang induknya, iaitu perlembagaan negara berkenaan.

4. Walaupun semua negara menganggotai United Nations (UN) sebagai badan induk antarabangsa yang memainkan peranan – kononnya – ‘untuk mengimbangi kuasa berdasarkan keadilan sejagat negara-negara dunia’ selepas Perang Dunia Kedua namun apa-apa deklarasi UN yang diterimapakai malah diratifikasi oleh kebanyakan negara tidak seharusnya bertentangan dengan nilai, norma dan budaya setempat sesuatu negara yang merdeka, demokratik, berdaulat dan memiliki perlembagaannya yang tersendiri.

5. Inilah prinsip utama yang mesti difahami oleh warga asal tempatan atau orang luar iaitu tidak sah melakukan sesuatu tindakan yang bertentangan dengan falsafah dan isi Perlembagaan Malaysia. Jika degil dan terus melanggarnya, maka dia harus dihukum kerana menjadi punca kepada ketidakstabilan negara.

6. Atas dasar itulah beberapa konsep seperti ICERD, liberalisme, sekularisme dan apa-apa hasil berkaitan dengannya seperti amalan LGBT, termasuk pelacuran atau persundalan tetapi kini dijenamakan dengan istilah yang lebih bersifat kemasyarakatan iaitu sebagai ‘pekerja seks’, atau apa-apa istilah baru yang diwujudkan untuk membawa maksud yang jelas bertentangan dengan falsafah dan isi Perlembagaan Malaysia adalah tidak sah, tidak dibenarkan dan wajib ditolak oleh seluruh warga Malaysia.

7. Apatah lagi oleh kerajaan yang memegang kuasa pemerintahan dan pentadbiran yang sah. Dan ini bermaksud juga semua parti politik atau organisasi atau NGO yang wujud secara sah mengikut undang-undang negara tidak boleh bertindak atau membuat sebarang aktiviti yang bertentangan dengan Perlembagaan Negara. Sebarang percubaan untuk membenarkan atau menghalalkan sesuatu yang bertentangan dengan Perlembagaan.

8. Ini termasuklah percubaan untuk legalise ‘pekerja seks’ atau ‘aktiviti pelacuran’ atau aktiviti LGBT yang jelas bertentangan dengan undang-undang sedia ada, yang diwujudkan selari dengan falsafah dan isi Perlembagaan Negara, tidak boleh dibenarkan sama sekali dan jika sudah wujud secara haram, ia mesti dihentikan segera dan diambil tindakan perundangan yang sewajarnya.

9. Jangan halalkan pelacuran atas apa-apa justifikasi ‘hak asasi kemanusiaan’ mengikut apa-apa konvensyen antarabangsa yang asing bagi kita atau peraturan luar yang tidak selari, malah bertentangan dengan falsafah dan isi Perlembagaan Negara kita. Negara kita tidak memerlukan prinsip budaya barat dibawa masuk untuk mencorak negara ke arah kestabilan dan keharmonian.

10. Tegasnya, janganlah lacurkan Perlembagaan negara kita yang dibina dengan keringat, air mata darah perjuangan datuk nenek dan moyang kita atas pasak dan leluhur yang sudah kita warisi sejak zaman berzaman berpaksikan Islam sebagai asas dan dasarnya yang mengikat tiga entiti utama, iaitu Melayu-Islam-Raja sehingga melahirkan sebuah Perlembagaan Persekutuan pada 31 Ogos 1957.

11. Inilah identiti kita. Inilah diri kita iaitu rakyat Malaysia yang sebenarnya. Dan kita masih ingin kekalkan jati diri kita sebagai rakyat Malaysia mengikut apa yang sudah dimuktamadkan dan dipersetujui itu.

Kita tidak mahu budaya melampau yang keterlaluan diterapkan kepada masyarakat kita yang terkenal dengan sikap sopan-santun dan memiliki budi pekerti yang tinggi.

12. Jika tidak masakan selepas merdeka, kita dengan masyarakat majmuk berjaya mengharungi lebih 60 tahun hidup dalam suasana aman dan harmoni dengan pelbagai bangsa dan pelbagai budaya, kecuali ada percubaan-percubaan kecil yang memang mahu menghancurkan kedaulatan negara, dan institusi Raja-Raja Melayu.

Wallahu a’lam
Haji Rashidi Haris
Ketua Aktivis MUAFAKAT


KJ dilantik salah seorang Naib Presiden Perhimpunan Kesihatan Dunia ke-75

KUALA LUMPUR, 22 Syawal 1443H, Isnin – Menteri Kesihatan Khairy Jamaluddin telah dilantik sebagai seorang daripada lima naib presiden Perhimpunan Kesihatan Dunia ke-75 yang sedang berlangsung di Geneva, Switzerland.

Khairy dilantik bersama-sama calon yang mewakili empat negara lain iaitu Bulgaria, Indonesia, Togo dan Amerika Syarikat.

Video pengumuman itu telah dikongsikan oleh Menteri Kesihatan itu kepada media tempatan, malam tadi.

Sementara itu Penasihat kepada Menteri Kesihatan Dimishtra Sittampalam dalam ciapannya mengesahkan pelantikan Khairy.

“Khairy akan mewakili wilayah Pasifik Barat yang terdiri daripada 37 buah negara dan mewakili satu perempat daripada populasi dunia,” katanya. – Bernama


MN boleh runtuhkan negara jika UMNO, PAS saling pamer taring?

Oleh: Zuhayati Yazid

BANGI, 21 Jamadilakhir 1443H, Isnin – Kewujudan Muafakat Nasional (MN) yang ditubuhkan untuk menjaga kedudukan agama Islam dan orang Melayu boleh menjadi penyebab kepada keruntuhan negara sekiranya ia disalah guna.

Ini terutama bila dua parti yang menjalinkan kerjasama iaitu UMNO dan PAS saling mempamerkan taring masing-masing dalam usaha untuk mencapai sesuatu yang diidamkan.

Penganalisis politik, Prof Dr Ahmad Atory Hussain menegaskan, keadaan tersebut perlu diperbetulkan dengan kadar segera bagi mengelak hubungan MN berada di hujung tanduk.

“Sedangkan keadaan tersebut (pamer kekuatan) hanya menjadi keadaan bertambah simpang siur, padahal kalau mereka bersatu keadaan menjadi lebih kukuh.

“Mereka tidak melihat ke arah itu tetapi merasakan semakin kukuh dan saya melihat mereka ada kepentingan diri menyebabkan menolak untuk bersatu membentuk kerajaan yang lebih kukuh,” katanya kepada Ismaweb.net, hari ini.

Beliau berkata demikian sebagai mengulas keputusan UMNO Kelantan untuk memutuskan hubungan dengan PAS selepas gagal mencari keserasian meskipun banyak perbincangan diadakan.

Prof Ahmad Atory turut memberi contoh keadaan di Terengganu yang mana UMNO sehingga kini tidak dapat menerima kehadiran kepimpinan PAS walaupun mengiktiraf MN.

“UMNO Terengganu sehingga kini masih tidak boleh terima dengan keadaan dan mereka tetap melihat PAS sebagai seteru utamanya,” katanya.

Beliau berpandangan, situasi carca marba tersebut akan memberi kesan kepada negara dan akhirnya rakyat juga yang menjadi mangsa.

“Kita tengok sahaja apa yang berlaku hari ini, kestabilan negara yang tidak kukuh menyebabkan pelabur-pelabur luar mencari lokasi yang lebih stabil, selain itu pembangunan yang perlahan.

“Keadaan itu akan mewujudkan masalah pengangguran yang semakin luas jurang yang membawa kesan kepada rakyat, yang akan hidup dalam ketakutan dan tidak aman sepanjang masa,” katanya.

Beliau berpandangan, dalam membentuk pentadbiran yang kukuh, negara memerlukan pemimpin yang berintegriti dan disegani.

Namun sayangnya, kata beliau, semua ini sudah hilang di negara ini berikutan pelbagai faktor termasuk penyalahgunaan kuasa dan rasuah.

“Kita sebenarnya ketandusan pemimpin yang menjadi contoh, yang boleh dihormati rakyat sekali gus dalam membentukan kepimpnan yang kuat,” katanya.


Pegawai imigresen didakwa terima rasuah lepas warga asing di KLIA2

KUALA LUMPUR,28 Jamadilawal 1442H, Selasa – Seorang pegawai Imigresen yang ditahan dalam Op Selat dihadapkan ke Mahkamah Sesyen di sini, hari ini atas lima pertuduhan menerima rasuah berjumlah RM15,000 bagi melepaskan dua warga asing melalui kaunter Imigresen, di balai pelepasan Lapangan Terbang Antarabangsa Kuala Lumpur 2 (KLIA2) tahun lalu.

Yusrazif Wan Yusoh, 42, bagaimanapun mengaku tidak bersalah selepas kesemua pertuduhan dibacakan terhadapnya, oleh jurubahasa mahkamah di hadapan Hakim Suzana Hussin.

Mengikut pertuduhan pertama hingga kelima, tertuduh didakwa sebagai pegawai Imigresen Gred KP32 telah menerima rasuah berjumlah RM15,000 dalam lima transaksi berbeza daripada dua individu yang mempunyai hubungan dengan kerja-kerja rasmi tertuduh, melibatkan pelepasan seorang warga Filipina dan empat warga China.

Kesemua kesalahan itu didakwa dilakukan di Alliance Islamic Bank Berhad cawangan Putrajaya, Presint 3, Putrajaya antara 28 Okt hingga 16 Nov 2020, mengikut Seksyen 165 Kanun Keseksaan yang memperuntukkan hukuman penjara maksimum 20 tahun atau denda atau kedua-duanya, jika sabit kesalahan.

Terdahulu, Timbalan Pendakwa Raya Nor Diana Nor Azwa menawarkan ikat jamin RM100,000 bagi kelima-lima pertuduhan terhadap tertuduh, termasuk syarat tambahan pasportnya diserahkan kepada mahkamah dan tertuduh perlu melapor diri di pejabat Suruhanjaya Pencegahan Rasuah Malaysia (SPRM) sekali setiap bulan.

Bagaimanapun, Yusrazif yang diwakili peguam Azrul Zulkifli Stork memohon mahkamah mengenakan jumlah ikat jamin RM50,000 bagi kesemua pertuduhan, atas alasan anak guamnya merupakan penanggung utama keluarga dan masih menyara empat anaknya yang masih kecil.

Suzana kemudian membenarkan tertuduh diikat jamin RM55,000 bagi kesemua pertuduhan selain menetapkan syarat tambahan seperti yang dicadangkan pihak pendakwaan dan menetapkan 18 Feb depan untuk sebutan semula kes.

Sementara itu, di Mahkamah Sesyen berasingan, Yusrazif turut mengaku tidak bersalah terhadap pertuduhan menerima RM215,990 daripada seorang individu, yang merupakan hasil daripada aktiviti haram.

Dia dituduh melakukan kesalahan tersebut di bank sama (Alliance Islamic Bank) antara 27 Feb 2019 dan 13 Nov 2020 mengikut Seksyen 4(1)(b) Akta Pencegahan Wang Haram Pencegahan Pembiayaan Keganasan dan Hasil Aktiviti Haram 2001, yang memperuntukkan hukuman penjara maksimum 15 tahun dan denda lima kali ganda nilai suapan atau RM5 juta atau mana lebih tinggi, jika sabit kesalahan.

Hakim Rozina Ayob membenarkan tertuduh diikat jamin dengan mengguna pakai jumlah wang jaminan yang sama dengan lima pertuduhan terdahulu (RM55,000) dan menetapkan tarikh sama (18 Feb) bagi sebutan semula kes.

Sebelum ini, media melaporkan 65 individu terdiri daripada 39 pegawai Jabatan Imigresen, 17 ejen dan sembilan orang awam ditahan menerusi Op Selat, berkaitan kes pemalsuan cap kemasukan bagi melintasi sempadan negara.

Op Selat merupakan operasi yang digerakkan SPRM dengan kerjasama Jabatan Imigresen bagi membanteras sindiket rasuah dalam pemalsuan cap kemasukan, bagi melintasi sempadan negara. – Bernama


Saifuddin paling tak layak pegang jawatan Menteri Luar

BANGI, 18 Muharram 1443H, Jumaat – Pertubuhan-Pertubuhan Pembela Islam (PEMBELA) berpandangan bahawa Datuk Saifuddin Abdullah adalah individu yang paling tidak layak memegang jawatan Menteri Luar Negeri.

Menjelaskan pandangan itu, Pengerusi PEMBELA, Haji Aminuddin Yahaya berkata, ini kerana Saifuddin turut memegang jawatan sama ketika zaman Pakatan Harapan (PH) – sewaktu hangatnya isu ratifikasi Konvensyen Antarabangsa Mengenai Penghapusan Segala Bentuk Diskriminasi Kaum (ICERD).

Usaha meratifikasi ICERD itu kemudian akhirnya menjadi isu melibatkan kaum dan menjejaskan pentadbiran PH kerana ditentang pelbagai pihak termasuk beberapa pertubuhan bukan kerajaan (NGO).

Sementara itu, mengulas lanjut mengenai lantikan barisan jemaah menteri terbaharu, Aminuddin berkata, perubahan yang dibuat sangat sedikit walaupun rakyat mengharapkan pengecilan saiz Kabinet, lantikan muka-muka baharu yang lebih bersih, berakhlak dan benar-benar berkemampuan.

“Jadi, saya berpendapat bahawa tidak banyak perubahan yang bakal terjadi, malah diteruskan sahaja apa yang dilakukan pada sebelum ini. Saya pasti rata-rata daripada rakyat berfikir begitu.

“Saya lihat, ramai sudah mula kecewa apatah lagi pergolakan politik yang berlaku nampaknya hanya membuang masa rakyat dan hanya menguntungkan pemain-pemain politik tertentu,” katanya dalam satu kenyataan, hari ini.

Bagaimanapun, katanya antara yang paling menarik perhatian ialah jawatan Menteri Di Jabatan Perdana Menteri (Hal Ehwal Agama) iaitu Senator Idris Ahmad.

“Bagi jawatan Menteri Agama, saya berharap agar Idris Ahmad dapat menonjolkan imej yang lebih tegas dalam agenda syariah dan kedaulatan agama Islam di Malaysia ini.

“Berdasarkan karakter beliau, mungkin ada sinar baharu tetapi kita tidak tahu apa yang beliau benar-benar akan laksanakan nanti,” katanya yang menerima baik pemilihan Idris sebagai menteri.

Selain daripada itu, tidak banyak perbezaan kerana hanya Menteri Kewangan sahaja yang merupakan teknokrat dan bukan dalam kalangan parti politik berbanding dahulu.

“Nampaknya pimpinan negara masih belum bersedia ke arah itu sebagaimana banyak negara maju lain.

“Walau bagaimanapun, saya rasa kita hanya mampu berharap agar Kabinet ini dapat berubah di bawah Perdana Menteri baharu kerana pemusatan kuasa terhadap Perdana Menteri di negara kita adalah sangat besar. Kalau melingkup, melingkuplah semua.

“Itulah tugas dan cabaran yang sangat berat yang bakal digalas oleh Datuk Seri Ismail Sabri ketika ini, iaitu meraih kepercayaan rakyat dengan pasukan lama yang terpalit dengan pelbagai label ketika kerajaan sebelum ini,” katanya.

Pada masa sama, beliau turut menyentuh bahawa sebilangan besar daripada anggota Kabinet adalah Melayu Islam, maka semestinya agenda Melayu Islam perlu diperkasakan.

“Saya harap agar slogan ‘Keluarga Malaysia’ yang dilaungkan tidak menyebabkan mereka lupa akan hakikat ini.

“Walaupun bercampur kekecewaan, rakyat pasti bakal menilai 100 hari pertama yang dijanjikan, sama ada KPI tercapai atau gagal. Malah, KPI setiap kementerian itu mesti diumum kepada umum,” katanya.


Dr Adham sedia beri kerjasama kepada SPRM siasat isu perolehan COVID-19

SERDANG, 24 Syawal 1443H, Rabu – Bekas Menteri Kesihatan Datuk Seri Dr Adham Baba sedia memberikan kerjasama kepada Suruhanjaya Pencegah Rasuah Malaysia (SPRM) berikutan dakwaan berlaku isu rasuah dan penyelewengan berhubung perolehan berkaitan COVID-19.

Beliau yang memegang portfolio itu semasa negara sedang berhadapan dengan wabak itu mula melanda negara mengakui pernah menerima sendiri aduan mengenai perkara itu sekali gus menjelaskan perkara itu berlaku di peringkat pentadbiran.

Menurutnya sewaktu keadaan pandemik banyak proses pemerolehan tidak melalui prosedur biasa dan terdapat kekeliruan dalam melaksanakan perkara itu.

“Kita gunakan perolehan kecemasan jadi keperluan mendesak banyak benda yang dilakukan nak cepat ada yang terpaksa pesan dahulu dan ada juga yang perlukan deposit, ini semua tak melalui proses-proses seperti biasa, ada perkara-perkara yang saya sedar dan saya sebagai menteri pada ketika itu menasihati mereka.

“Saya sebagai menteri saya menjaga dasar dan pelaksanaan dilakukan oleh pihak pentadbiran, saya menyenaraikan semua keperluan pelaksanakan oleh mereka, saya bersedia untuk beri kerjasama kepada SPRM tidak ada keraguan kerana ini penggunaan kecemasan pertama kali,” katanya.

Dr Adham berkata demikian kepada pemberita selepas menyaksikan majlis pertukaran memorandum persefahaman (MoU) di antara National Instituteof Biotechnology Malaysia, Solution Biologics Sdn Bhd dan Cansino Biologics Inc (CanSino).

Semalam Ketua Pesuruhjaya SPRM Tan Sri Azam Baki dilaporkan berkata pihaknya sedang menjalankan siasatan terhadap perolehan berkaitan COVID-19 melibatkan rasuah dan penyelewengan selain turut melihat kepada penyalahgunaan kuasa.

Berkenaan majlis itu, Dr Adham yang juga Menteri Sains Teknologi dan Inovasi (MOSTI) berkata MoU yang telah ditandatangani oleh tiga pihak itu bertujuan memupuk kerjasama jangka panjang dalam pembangunan, penyelidikan dan pengkomersialan vaksin manusia.

“MoU ini memberi tumpuan kepada program penyelidikan bersama pembangunan vaksin terpilih, pertukaran penyelidik dan pakar teknikal, pemindahan teknologi dan pengetahuan serta pengkomersialan produk vaksin untuk pasaran Malaysia dan antarabangsa. – Bernama


Pejuang timbang bertanding PRU15 atas tiket PAN?

BANGI, 25 Jamadilawal 1442H, Sabtu – Tawaran dari parti Parti Amanah Negara (PAN) untuk masuk dan bertanding dalam Pilihan Raya Umum (PRU) atas tiket parti itu boleh ditimbang tara sekiranya tidak meletakkan syarat tertentu.

Presiden Parti Pejuang Tanah Air (Pejuang), Datuk Seri Mukhriz Mahathir memaklumkan, sekiranya PAN tidak meletakkan syarat tiada kerjasama dengan kelompok menyokong kepemimpinan kleptokrat, beliau akan memikirkan perkara itu.

“Seperti mana yang kita semua ingat, pada PRU14 hari itu kami semua bertanding di bawah lambang Parti Keadilan Rakyat. Mungkin itu satu kaedah, iaitu calon-calon daripada Pejuang ini bertanding menggunakan lambang daripada parti lain tapi perlu ada persetujuan dengan tuan punya parti itu.

“Satu lagi yang biasa dibuat, ketua parti iaitu presiden parti biasanya yang akan menandatangani watikah calon sebelum itu boleh berlaku rundingan kerusi (tapi) belum sampai tahap tu lagi.

“Namun demikian apabila ada ura-ura pilihan raya akan berlaku tidak lama lagi, maka saya ingat kita dah kena segerakanlah,” katanya seperti dilapor Astro Awani hari ini.

Selasa lalu, Timbalan Pengerusi PAN Kedah, Datuk Phahrolrazi Mohd Zawawi mempelawa Pejuang untuk menyertai parti itu dalam PRU15 sekiranya penubuhan parti itu gagal dalam permohonan Jabatan Pendaftaran Pertubuhan Malaysia (RoS).

Terdahulu, RoS menolak permohonan pendaftaran Pejuang yang dipimpin bekas Perdana Menteri, Tun Dr Mahathir Mohamad sebagai sebuah parti politik.

Serentak itu, Dr Mahathir yang juga Pengerusi Pejuang mengkritik sistem keadilan yang diamalkan kerajaan Perikatan Nasional (PN) ketika ini kerana didakwa bersifat ‘double standard’.

Katanya, perkara itu terbukti apabila PN dapat didaftarkan hanya dalam tempoh tujuh hari berbeza dengan Pejuang yang masih belum diluluskan walaupun telah lama membuat permohonan.


4,143 jenazah COVID-19 diurus Jawi, Jakim setakat ini

BANGI, 26 Ramadan 1443H, Khamis – Pasukan Petugas Khas Pengurusan Jenazah COVID-19 Jabatan Agama Islam Wilayah Persekutuan (Jawi) dan Jabatan Kemajuan Islam Malaysia (Jakim) telah menguruskan 4,143 jenazah akibat COVID-19 sejak 18 Mac 2020 sehingga kini.

Menurut Jawi, kesemua jenazah yang dikendalikan itu adalah dari Wilayah Persekutuan Kuala Lumpur, Putrajaya dan Labuan.

Daripada jumlah itu, seramai 2,286 adalah jenazah lelaki dan 1,857 lagi merupakan jenazah wanita, yang dikendalikan oleh 120 petugas terdiri daripada 91 lelaki dan 19 wanita.

Jawi berkata, kumpulan umur jenazah 41 hingga 60 tahun mendahului jumlah kematian terbanyak dengan 1,688, diikuti kumpulan usia 61 hingga 80 tahun (1,569), 573 daripada 21 hingga 40 tahun, 271 (81 hingga 100 tahun), 40 (0-20 tahun) dan dua babit usia 101 tahun ke atas.

Dalam pada itu, Hospital Kuala Lumpur mendahului bilangan jenazah tertinggi yang diuruskan Jawi dan Jakim iaitu 1,883, diikuti Hospital Ampang (712) dan Pusat Perubatan Universiti Malaya (535).

“Di penghujung Ramadan dan menjelang Aidilfitri ini, marilah bersama-sama kita mendoakan keampunan dan kerahmatan kepada ibu bapa, anak-anak, adik beradik, saudara mara, jiran tetangga dan rakan taulan yang telah pergi meninggalkan kita, menjadi korban pandemik COVID-19.

“Ziarahilah pusara mereka sebagai tanda ingatan dan kerinduan yang berpanjangan. Semoga mereka ditempatkan dalam kalangan para syuhada dan solihin,” katanya.


Larangan abaya langgar prinsip sekularisme

PARIS, 5 Rabiulawal 1445H, Khamis – Abaya bukan pakaian agama, dan larangan ke atas pakaian longgar ini melanggar prinsip sekularisme, kata seorang pendakwaraya.

Pendakwaraya itu mewakili tiga kesatuan institusi pendidikan di Perancis yang memfailkan rayuan terhadap keputusan Mahkamah Tinggi Perancis baru-baru ini yang menyokong pengharaman abaya.

Kesatuan Sud Education Paris, La Voix Lyceenne dan Le Poing Leve Lycee di Perancis telah memfailkan rayuan terhadap ketetapan Majlis Negara pada 7 September yang menyokong larangan abaya, jubah longgar dan labuh yang dipakai beberapa pelajar Islam di sekolah.

Peguam kesatuan itu, Clara Gandin meminta penangguhan perintah terdahulu semasa perbicaraan Mahkamah pada hari Selasa.

Clara memberitahu Anadolu selepas mahkamah mendengar bahawa persepsi orang ramai terhadap abaya adalah bukan pakaian keagamaan.

Beliau memetik ahli sejarah sekular, pakar budaya Islam dan pihak berkuasa agama untuk menyokong dakwaannya.

Menurut Clara, Menteri Pendidikan Perancis, Gabriel Attal berkata, larangan ini melanggar prinsip sekularisme, dan hanya pelajar yang beragama Islam tidak boleh memakai abaya di sekolah.

Ariane Anemoyannis, seorang pelajar universiti dan ahli kesatuan Le Poing Leve yang menghadiri perbicaraan itu, menyifatkan larangan itu sebagai satu ‘skandal’.

Larangan itu adalah langkah anti-Muslim, Islamofobia yang menyasarkan wanita muda yang beragama Islam atau dianggap sebagai Muslim, kata Ariane.

Sementara itu, feminis dan peguam, Yelena Mandengue berkata, kerajaan terus melaksanakan dasar yang melanggar hak wanita dengan larangan abaya.

Mahkamah mengekalkan pengharaman abaya kerajaan dalam keputusan September, mengisytiharkan ia sah.

“Larangan ini tidak secara serius melanggar dan tidak nyata menyalahi hak untuk menghormati kehidupan peribadi, kebebasan beragama, hak untuk pendidikan … atau prinsip tanpa diskriminasi,” kata mahkamah dalam satu kenyataan.

Keputusan Mahkamah dibuat selepas Vincent Brengarth, seorang peguam bagi Muslim Rights Action (ADM), memfailkan rayuan pada 31 Ogos dengan Majlis Negara untuk meminta penggantungan larangan ke atas abaya, yang hujahnya, melanggar ‘beberapa kebebasan asasi’.

Tindakan kontroversi itu mencetuskan tindak balas terhadap kerajaan, yang dikritik sejak beberapa tahun kebelakangan ini kerana menyasarkan umat Islam, termasuk serbuan ke atas masjid serta yayasan kebajikan, dan undang-undang ‘anti-separatisme’ yang mengenakan sekatan luas ke atas masyarakat. – Agensi


PRU15 penentu nasib Undi18 5 tahun lagi

BANGI, 12 Rabiulakhir 1444H, Isnin – Golongan belia dan pengundi 18 tahun perlu memastikan calon pemimpin kompeten dan berwibawa sahaja dihantar ke Parlimen dalam Pilihan Raya Umum Ke-15 (PRU15).

Ini kerana, golongan belia antara komponen masyarakat yang sangat penting dalam menentukan hala tuju negara, apatah lagi dengan pelaksanaan Undi18 pada pilihan raya kali ini.

Justeru, calon Pejuang di kerusi P082 Indera Mahkota, Dr Mohamad Nor Sundari mengajak golongan belia memberi peluang kepada Gerakan Tanah Air (GTA) memenuhi barisan kepimpinan baharu negara selepas PRU15.

“Golongan belia seawal usia 18 tahun telah diberi kepercayaan dan amanah untuk mengundi calon DUN dan Parlimen yang akan membentuk Kabinet dan kepimpinan negara.

“Andai kata usia anak muda pada tahun ini adalah 18 tahun, maka undi mereka dalam PRU15 akan memberi kesan kepada diri mereka buat lima tahun seterusnya iaitu pada usia sekitar 18 sehingga 23 tahun,” katanya dalam kenyataan, hari ini.

Dalam usia itu, Dr Mohamad Nor berkata, golongan belia berada di dalam fasa melanjutkan pengajian di institusi pengajian tinggi (IPT) dan kemudiannya melangkah ke alam kerjaya.

Maka, tiga kementerian akan memberi kesan secara langsung kepada golongan belia pada fasa berkenaan adalah pendidikan, belia dan sukan serta kewangan.

“Belia mahukan Menteri Pendidikan yang berpengalaman dan profesional dalam memperkasa dasar dan polisi pendidikan negara, bukannya menteri yang sibuk bertik-tok dan mencampuradukkan politik dengan pendidikan anak bangsa.

“Belia mahukan Menteri Belia dan Sukan yang kompeten dan benar-benar ikhlas dalam memperkasa anak muda, bukannya menteri yang populis demi meraih undi semata-mata.

“Belia mahukan Menteri Kewangan yang berkapasiti untuk memulih dan memacu ekonomi negara serta menyediakan peluang pekerjaan kepada anak muda, bukannya menteri yang menjaga poket sendiri dan kroni sahaja,” katanya.


Tubuh jawatankuasa bebas cari penyelesaian isu royalti: PAS

KOTA BHARU, 23 Rabiulakhir 1443H, Ahad – PAS mencadangkan jawatankuasa bebas ditubuhkan bagi mencari penyelesaian berhubung isu royalti minyak di Kelantan.

Timbalan Presiden PAS, Datuk Seri Tuan Ibrahim Tuan Man berkata, pihaknya akan membincangkan isu tersebut terutama dengan Kementerian Kewangan.

“Penubuhan jawatankuasa itu boleh dibuat berikutan tidak ada kesamaan antara kerajaan Persekutuan dan kerajaan negeri yang mempunyai fakta masing-masing berkaitan isu berkenaan.

“Saya mencadangkan mungkin satu jawatankuasa yang dipersetujui kedua-dua pihak ditubuhkan untuk mengesahkan beberapa perkara berkaitan royalti minyak Kelantan.

“Terutamanya berkenaan jarak batu nautika kedudukan medan pengeluaran petroleum dan kedua, jumlah pengeluaran petroleum,” katanya kepada media tempatan, hari ini.

Perjanjian petroleum antara Kelantan dan kerajaan Persekutuan pada 1975 sebelum ini tidak menyatakan soal jarak medan pengeluaran minyak itu.

Kata Tuan Ibrahim, jawatankuasa itu juga boleh melihat semula status royalti minyak seperti yang dinyatakan Menteri Kewangan.

Khamis lalu, Menteri Kewangan, Tengku Datuk Seri Zafrul Abdul Aziz menerusi jawapan bertulis memaklumkan Petronas tidak akan membuat bayaran royalti tunai kepada Kelantan.

Sebaliknya, kerajaan hanya membuat pembayaran dalam bentuk ihsan berikutan kedudukan medan pengeluaran petroleum yang beroperasi adalah berada di luar perairan negeri.


Kebenaran rentas negeri perlu dibuat secara bertanggungjawab

KUALA LUMPUR, 14 Safar 1443H, Selasa – Keputusan kebenaran merentas negeri perlu dibuat secara bertanggungjawab dengan memastikan ia benar-benar selamat, kata Menteri Kanan Pertahanan, Datuk Seri Hishammuddin Tun Hussein.

Menggunakan slogan #reopeningsafely berhubung isu kebenaran rentas negeri, beliau berkata pelbagai faktor perlu dipertimbang termasuk jumlah peratusan vaksinasi dan kemampuan hospital di negeri dalam menangani COVID-19 sekiranya berlaku perkara yang tidak diingini.

Katanya, risiko penularan wabak COVID-19 juga perlu dilihat jika perjalanan secara besar-besaran dibenarkan terutama bagi mereka yang berada di kawasan berisiko.

“Saya harap semua tahu kita bukan sahaja serius tetapi kita juga bertanggungjawab untuk memastikan apabila kita buat kelonggaran, kita lakukannya dalam keadaan selamat dan bertanggungjawab,” katanya dalam sidang media di bangunan Parlimen hari ini.

Hishammuddin berkata pada akhirnya, akan ada sinar di hujung terowong namun rakyat perlu memberi masa kepada kerajaan dalam membuat keputusan berhubung perkara itu.

Beliau berkata, buat masa ini, kerajaan telah memberikan kelonggaran berkaitan rentas negeri seperti projek rintis gelembung pelancongan Langkawi dan pasangan jarak jauh yang telah lengkap vaksinasi.

“Menuju fasa endemik, lebih banyak kelonggaran akan diberikan kepada rakyat. Saya berharap rakyat tidak leka sebaliknya kekal berdisiplin dalam mengamalkan SOP (prosedur operasi standard) serta mematuhi garis panduan yang ditetapkan,” katanya.

Hishammuddin juga berkata, mesyuarat kedua Menteri Kuartet COVID-19 hari ini bersetuju dengan cadangan supaya pemilik premis perniagaan stesen minyak, restoran, kedai makan dan kedai serbaneka dibenarkan beroperasi secara seragam di semua fasa mulai 6 pagi hingga 12 malam kecuali di kawasan Perintah Kawalan Pergerakan Diperketatkan (PKPD).

Beliau berkata keputusan itu akan disyor untuk diputuskan kepada Jawatankuasa Khas Pengurusan Pandemik COVID-19 yang dipengerusikan Perdana Menteri, Datuk Seri Ismail Sabri Yaakob esok.

Katanya, mesyuarat juga memfokus kepada penambahbaikan SOP dengan usaha mempermudah 181 SOP kepada 10 sahaja agar berjalan dengan baik sekali gus memberi keyakinan ia dapat diselesaikan seperti dirancang pada permulaan Oktober. – Bernama


Kepala air: Hari kedua operasi SAR disambung, kesan 8 lagi mangsa

CHUKAI, 14 Zulhijjah 1444H, Isnin – Operasi hari kedua mencari dan menyelamat (SAR) lapan lagi mangsa yang masih hilang dalam kejadian kepala air di Jeram Mawar, Air Putih, dekat sini diteruskan pada 9 pagi ini.

Tujuh daripada mangsa merupakan daripada keluarga yang sama iaitu Karim Abdullah, 39; Putri Balqis Izzati Abdul Rahman, 18; Putri Alleya Maisarah Karim, 16; Putri Nor Fatin Karim, 14; Putri Nurerina Natasya Karim, 10; Muhammad Haziq Ziqree Karim, 6, dan Putri Aryana Umaira Karim, 4.

Seorang lagi individu yang hilang adalah tunang kepada Putri Balqis Izzati iaitu Muhammad Fikri Saliman, 24, dari Batu Pahat, Johor yang turut serta dalam perkelahan keluarga pada Sabtu, yang berakhir dengan tragedi kepala air, semalam.

Ketua Polis Daerah Kemaman, Supt Hanyan Ramlan dilaporkan berkata, dua mayat pertama ditemukan orang ramai pada 12.30 tengah hari semalam iaitu Azizah Eiyi, 40, dan anaknya Muhammad Zulqarnain Haikal Karim, 11, sebelum melaporkannya kepada pihak polis.

Mayat Azizah ditemukan terapung sejauh 24 kilometer (km) dari lokasi kejadian, dengan polis mengambil kira kedudukan penemuan sebuah kereta jenis Proton Gen 2 dinaiki keluarga malang itu sebagai titik awal insiden.

Mayat Muhammad Zulqarnain Haikal pula ditemukan 2km dari lokasi kejadian dalam keadaan tersangkut pada dahan pokok selepas dihanyutkan arus deras, dengan paras air dikatakan naik lima hingga 10 meter akibat fenomena itu.

Selain kereta tersebut, turut ditemukan ialah sebuah motosikal jenis SYM yang dinaiki Muhammad Fikri dan tunangnya.

Semalam, operasi SAR dihentikan pada 6 petang ekoran hujan lebat yang menyukarkan pencarian selain berisiko kepada pasukan pencarian yang dijalankan oleh polis, Jabatan Bomba dan Penyelamat Malaysia (JBPM), Angkatan Pertahanan Awam Malaysia (APM) selain turut dibantu orang awam.

Hanyan berkata, sehingga 10 malam semalam, tiada sebarang petunjuk atau penemuan baharu mengenai kedudukan baki mangsa yang masih hilang berjaya dibuat pasukan pencarian.

Pada operasi hari ini, pasukan akan memulakan pencarian pada radius 8km dari lokasi kejadian di kiri dan kanan tebing jeram selain percaya mangsa mungkin dihanyutkan arus jauh dari lokasi mengambil kira tempat mayat Azizah ditemukan.

Unit anjing pengesan K9 milik polis dan JBPM akan digerakkan hari ini bagi membantu memudahkan kerja pencarian dengan penambahan kekuatan pasukan SAR juga bakal dibuat di tiga fasa kawasan pencarian yang ditentukan mengikut kekuatan dan bantuan operasi pasukan SAR.

Semalam, Bernama melaporkan 10 individu dengan sembilan daripadanya sekeluarga berasal dari Felda Lepar Hilir, Kuantan, Pahang datang berkelah di Jeram Mawar, di sini pada Sabtu sebelum dihanyutkan arus deras kepala air. – Bernama


Pendakwaan terhadap Muhyiddin disifatkan tergesa-gesa

BANGI, 17 Syaaban 1444H, Jumaat – PAS Selangor menyifatkan pendakwaan tergesa-gesa ke atas Pengerusi Perikatan Nasional (PN), Tan Sri Muhyiddin hanya bertujuan mengekang suara oposisi selain menjejaskan reputasi PN dalam menghadapi Pilihan Raya Negeri (PRN), tidak lama lagi.

Setiausaha Badan Perhubungan PAS Selangor, Roslan Shahir Mohd Shahir berkata, partinya mendukung prinsip kedaulatan undang-undang negara.

Beliau juga berkata, PAS yakin pihak berwajib berhak untuk menyiasat mengikut undang-undang negara.

“Namun kuasa itu mesti dilaksanakan dengan melibatkan kes tulen dan bukan memilih kes atas agenda dan kepentingan politik,” katanya dalam kenyataan hari ini.

Mengulas lanjut, Roslan Shahir menyifatkan pendakwaan yang dilakukan itu secara tergesa-gesa selari dengan naratif ‘hoi ya hoi di sebelah sana’ yang sentiasa dimainkan oleh Perdana Menteri, Datuk Seri Anwar Ibrahim ketika pembentangan dan perbahasan Belanjawan 2023.

Dalam pada itu, beliau menyatakan solidariti terhadap Muhyiddin yang berdepan empat pertuduhan menggunakan kedudukannya untuk suapan berjumlah RM232.5 juta bagi parti Bersatu dan dua pertuduhan menerima wang hasil aktiviti haram RM195 juta.

Roslan Shahir menyatakan, PAS dan rakan sekutunya di Selangor komited dalam mendukung budaya politik matang, sejahtera dan akan terus membela golongan yang dizalimi.

Semalam, Presiden Bersatu itu didakwa di Mahkamah Sesyen atas enam pertuduhan, membabitkan empat kerana menggunakan kedudukan mendapatkan rasuah RM232.5 juta dan dua kesalahan pengubahan wang haram membabitkan RM195 juta.

Bagaimanapun, Muhyiddin mengaku tidak bersalah dan dibenarkan ikat jamin sebanyak RM2 juta oleh Mahkamah Sesyen.

Hakim Azura Alwi membenarkan tertuduh diikat jamin dengan dua penjamin selain memerintahkan bekas Perdana Menteri itu menyerahkan pasport antarabangsanya kepada mahkamah sehingga kes selesai dan menetapkan 26 Mei untuk sebutan semula kes.


‘Tak perlu beri amaran, tarik saja sokongan jika MUDA anak jantan’

BANGI, 21 Safar 1445H, Khamis – Parti Ikatan Demokratik Malaysia (MUDA) sebenarnya secara tidak rasmi sudah keluar daripada Kerajaan Perpaduan, selepas memutuskan bertanding solo pada Pilihan Raya Negeri (PRN) lalu.

Justeru, Ahli Majlis Kerja Tertinggi (MKT) UMNO, Datuk Dr Mohd Puad Zarkashi meminta parti yang diterajui Syed Saddiq Syed Abdul Rahman itu supaya berhenti mengancam untuk menarik sokongan atau turun ke jalan raya.

Sebelum ini, Presiden MUDA itu menegaskan tidak akan teragak-agak untuk menilai kedudukannya semula dalam menyokong Kerajaan Perpaduan jika tiga tuntutan terhadap perkembangan kes membabitkan Datuk Seri Dr Ahmad Zahid Hamidi tidak diambil tindakan susulan oleh kerajaan.

Syed Saddiq berkata, MUDA menganggap keputusan mahkamah melepaskan tanpa membebaskan Timbalan Perdana Menteri itu terhadap kes pecah amanah, rasuah dan pengubahan wang haram adalah suatu pelanggaran terbesar ‘garisan merah’ institusi kehakiman negara.

“Sebagai sebuah parti yang membentuk Kerajaan Perpaduan, MUDA tidak teragak-agak untuk mengambil keputusan yang keras dan tegas mengenai kedudukan dalam Kerajaan Perpaduan sekiranya tiada sebarang tindakan lanjut dalam kepimpinan tertinggi,” katanya.

Membidas kenyataan Ahli Parlimen Muar itu, Mohd Puad berkata, MUDA boleh menarik sahaja sokongan tanpa perlu memberikan sebarang amaran kepada kerajaan.

“Lagi pun MUDA secara tidak rasmi sudah keluar Kerajaan Perpaduan. MUDA tanding solo di PRN enam negeri. Semua hilang deposit. MUDA yang langgar ‘red line’.

“Daripada ugut kerajaan hilang majoriti dua pertiga elok Saddiq kosongkan kerusi. Bolehkah Muar dan Puteri Wangsa menang tanpa sokongan PH? Pasti tidak berani cuma mengugut,” katanya dalam kenyataan, hari ini.

Beliau turut meminta MUDA tidak menjadikan kes DNAA Presiden UMNO sebagai ugutan supaya parti itu diterima masuk ke PH.

“Tunggu penjelasan apa lagi. Rupanya MUDA juga malas baca 11 alasan pendakwa raya,” katanya.


Sindiket ‘Mat Yo’, ‘Datin’ tumpas, dadah hampir RM7 juta dirampas

KOTA BHARU, 27 Ramadan 1442H, Ahad  – Polis Kelantan menumpaskan dua sindiket mengedar dadah dikenali sebagai ‘Mat Yo’ dan ‘Datin’, selepas menahan 13 individu termasuk empat wanita warga Thailand, dan merampas pelbagai jenis dadah dengan nilai keseluruhan hampir RM7 juta, dalam empat serbuan sejak Rabu lepas.

Ketua Polis Kelantan Datuk Shafien Mamat berkata, dalam serbuan pertama 5 Mei lepas, polis menahan seorang lelaki tempatan berusia 32 tahun di sebuah apartment di Kota Bharu, selepas menjumpai satu beg plastik toto yang berisi 14 bungkusan mengandungi 84,000 biji pil kemerahan disyaki dadah bernilai sekitar RM840,000 dipercayai miliknya.

“Susulan tangkapan itu, polis menyerbu sebuah rumah di Tanah Merah pada keesokkan harinya dan menahan seorang lelaki warga Thailand berusia 43 tahun. Selepas pemeriksaan polis menemukan 378,000 pil kuda dianggar  RM3.78 juta di premis berkenaan,” katanya pada sidang media di Ibu Pejabat Polis Kontinjen Kelantan, di sini hari ini.

Beliau berkata, kedua-dua lelaki itu dipercayai anggota sindiket ‘Mat Yo’, dan pada dua hari berikutnya polis menahan 11 lagi individu dipercayai anggota sindiket ‘Datin’.

Katanya, ia bermula dengan tangkapan pada 7 Mei lepas, apabila polis menahan seorang lelaki Thailand berusia 37 tahun di sebuah rumah di Kota Bharu selepas menjumpai dua botol plastik mengandungi kodein (ubat batuk) dan 30 bungkusan berisi pil merah dan hijau disyaki dadah.

“Kemudian, bertindak atas maklumat, polis menahan sebuah kenderaan di sekitar Kota Bharu dan menahan dua lelaki tempatan berusia 36 dan 24 tahun selepas menemukan 17 bungkusan mengandungi syabu di dalam kenderaan berkenaan,” katanya.

Shafien berkata, berdasarkan dua tangkapan itu, polis menahan empat lagi lelaki tempatan dan empat wanita warga Thailand, termasuk seorang yang bergelar Datin di sekitar Kota Bharu, Pasir Mas dan Tanah Merah, semalam, bagi membantu siasatan.

Beliau berkata, bagi sindiket ‘Datin’, polis merampas 180,000 biji pil kuda dan hampir 15 kilogram syabu, masing-masing bernilai RM1.8 juta dan RM540,000, dengan nilai sitaan pelbagai barangan berjumlah lebih RM300,000.

Menurutnya, polis turut menyita pelbagai jenis barangan daripada semua anggota kedua-dua sindiket itu, yang berumur antara 23 dan 48 tahun, dan merampas pelbagai barangan lagi, antaranya kereta, barang kemas dan jam tangan, yang nilai keseluruhan dianggar berjumlah lebih RM369,000.

“Kesemua mereka (13 individu) ditahan reman selama tujuh hari bermula tarikh tangkapan dan disiasat mengikut Seksyen 39B Akta Dadah Berbahaya,” katanya.

Shafien turut berkata, keseluruhan jumlah rampasan dadah bagi kedua-dua sindiket berkenaan boleh digunakan seramai 300,500 penagih dan ia dipercayai bagi pasaran di Kelantan, Terengganu dan Pahang. -Bernama


Masjid, surau akan dibuka jika kes COVID-19 menurun: Sultan Selangor

SHAH ALAM, 1 Zulhijjah 1442H, Ahad – Sultan Selangor Sultan Sharafuddin Idris Shah bertitah masjid dan surau di negeri itu akan kembali dibuka seperti biasa sekiranya kes jangkitan baharu COVID-19 terus menurun manakala peratusan pemberian vaksin berbanding jumlah populasi, meningkat.

Menurut kenyataan Sultan Sharafuddin yang dikeluarkan Istana Alam Shah hari ini, baginda bertitah sehingga perkara itu terjadi, seluruh umat Islam di Selangor perlu terus menunaikan solat dan beribadat di rumah serta tidak putus memanjatkan doa ke hadrat Allah agar menghapuskan wabak berbahaya itu.

Baginda juga memahami luahan hati rakyat dan rayuan umat Islam dalam media sosial dan surat yang menggesa rumah ibadat kembali berfungsi penuh, namun susulan penularan wabak COVID-19 yang semakin membimbangkan di Selangor, keputusan berkenaan terpaksa diambil.

“Oleh demikian, sehingga hari ini, walaupun berat hati, baginda masih berpendirian bahawa aktiviti keagamaan di masjid dan surau mesti dihadkan khususnya solat berjemaah, demi keselamatan seluruh umat Islam di Selangor yang baginda kasihi,” menurut kenyataan berkenaan yang dimuat naik dalam Facebook Selangor Royal Office.

Baginda menzahirkan rasa dukacita dan kecewa kerana terpaksa memutuskan untuk terus mengehadkan fungsi masjid-masjid dan surau di negeri ini berikutan penularan wabak COVID-19.

“Sultan Selangor ingin menegaskan bahawa masjid di Selangor tidak pernah ditutup dan bukan sesuatu yang mudah untuk baginda menitahkan agar masjid-masjid mengehadkan kehadiran jemaah untuk menunaikan solat-solat fardu dan solat Jumaat.

“Keputusan ini diambil setelah meneliti dan memantau dengan terperinci data dan statistik penularan wabak COVID-19 yang semakin membimbangkan di negeri Selangor,” menurut kenyataan itu.

Apa yang membimbangkan baginda adalah pada akhir bulan lepas, data menunjukkan kematian dalam kalangan bangsa Melayu di Selangor mencecah 855 orang, iaitu lebih separuh daripada jumlah 1,571 kematian ketika itu.

Tambah kenyataan itu, beberapa minggu sebelum Ramadan misalnya, apabila kelonggaran diberikan untuk aktiviti ibadat dilakukan di masjid-masjid, kadar jangkitan terus merebak sehingga mewujudkan beberapa kluster baharu di masjid dan surau di negeri itu.

Baginda kesal meskipun prosedur operasi standard (SOP) dikawal dan diperketat di masjid-masjid, namun penularan wabak ini terus mengganas dan baginda sendiri tidak sanggup lagi melihat visual memilukan memaparkan kesedihan waris keluarga yang tidak berkesempatan menziarah di hospital dan menghantar jenazah ke tanah perkuburan.

Baginda turut menasihatkan umat Islam agar kekal tabah dan bersabar kerana wabak ini adalah satu ujian dan dugaan supaya kita sentiasa mengingati kebesaran Allah. – Bernama


Penjenayah warga asing akan diisytihar sebagai persona non grata

KUALA LUMPUR, 27 Rabiulakhir 1442H, Ahad – Warga asing yang didapati terbabit dan disabitkan dengan kesalahan membabitkan kegiatan jenayah akan diisytiharkan sebagai ‘persona non grata,’ kata Ketua Pengarah Jabatan Imigresen, Datuk Khairul Dzaimee Daud.

Beliau berkata, warga asing terbabit akan disenaraikan sebagai persona non grata selepas mereka menjalani hukuman dan diusir dari negara ini.

“Selepas mereka menjalani hukuman penjara akibat kesalahan jenayah, mereka akan diusir dan disenaraikan sebagai imigran larangan daripada memasuki Malaysia.

“Itulah keputusannya untuk semua warga asing yang melakukan kesalahan di bawah Akta Imigresen (1959) tanpa mengira jenis pas yang dimiliki,” katanya kepada Bernama.

Persona non grata adalah orang yang tidak dapat diterima oleh sesebuah negara selama-lamanya setelah didapati bersalah melakukan kesalahan (jenayah) yang tidak dapat dimaafkan (berat) semasa dia berada di sesebuah negara.

Turut senada dengan Khairul Dzaimee ialah Ketua Polis Negara, Tan Sri Abdul Hamid Bador yang berkata, langkah mengisytiharkan penjenayah warga asing sebagai persona non grata merupakan antara cara berkesan bagi mengekang kegiatan jenayah terutama Sindiket Macau Scam.

“Sindiket Macau Scam di negara ini semakin berleluasa dengan ramai mangsa tertipu membabitkan kerugian jutaan ringgit yang dilakukan warga China.

“Baru-baru ini, saya ada berbincang dengan beliau (Khairul Dzaimee) berhubung perkara ini dan kuasa untuk mengisytiharkan persona non grata terletak kepada Imigresen untuk melaksanakannya,” katanya ketika kunjungan hormat Bernama ke pejabat beliau di Bukit Aman di sini baru-baru ini.

Abdul Hamid berkata, warga China paling takut disenarai hitam dan dilarang memasuki Malaysia kerana mereka bukan sahaja tidak boleh melakukan kegiatan jenayah malah bakal berdepan hukuman berat di negara asal. – Bernama


Jangan pamer, lekat lambang darjah kebesaran Pahang di kenderaan

KUANTAN, 28 Rabiulawal 1445H, Sabtu – Penerima Darjah Kebesaran dan Pingat Negeri Pahang diberi peringatan untuk tidak mempamer atau melekatkan lambang darjah kebesaran atau pingat negeri pada kenderaan mereka.

Pengelola Bijaya Diraja Sultan Pahang, Datuk Ahmad Khirrizal Ab Rahman berkata, peringatan itu dibuat bagi menjunjung titah Sultan Pahang Al-Sultan Abdullah Ri’ayatuddin Al-Mustafa Billah Shah yang kini bersemayam di Istana Negara.

Peringatan itu diberikan mengikut Enakmen Lambang, Gelaran atau Anugerah (Mencegah Penggunaan Tidak Wajar) Pahang 2017, melibatkan gelaran atau anugerah dikurniakan Sultan Pahang.

“Penerima darjah kebesaran dan pingat didapati melanggar atau melakukan kesalahan di bawah enakmen ini akan berhadapan dengan tindakan penarikan balik darjah dan pingat yang telah dikurniakan.

“Manakala mereka yang didapati menggunakan gelaran palsu juga boleh didakwa mengikut peruntukan sama,” katanya menerusi kenyataan di sini hari ini.

Ahmad Khirrizal berkata, pihak polis dan Jabatan Pengangkutan Jalan (JPJ) dimohon untuk bekerjasama dalam mengambil tindakan penguatkuasaan terhadap mereka yang melakukan kesalahan tersebut.

Pada Ogos lepas, Ketua Polis Pahang, Datuk Seri Yahaya Othman juga telah memberi peringatan bahawa semua pihak tidak dibenarkan memasang atau memaparkan lambang atau emblem darjah kebesaran Pahang pada mana-mana bahagian kenderaan tanpa kebenaran.

Beliau berkata, perkara itu dinyatakan pada Seksyen 3(1)(d) Enakmen Lambang, Gelaran atau Anugerah (Mencegah Penggunaan Tidak Wajar) Pahang 2017 dan individu yang disabitkan kesalahan boleh didenda tidak kurang daripada RM250,000 dan maksimum RM500,000 atau dipenjarakan tidak melebihi lima tahun atau kedua-duanya.- Bernama


Bersatu sedia hadapi PRN Johor jika dilaksanakan

PUTRAJAYA, 10 Jamadilakhir 1443H, Khamis – Parti Pribumi Bersatu Malaysia (Bersatu) menyatakan kesediaan untuk berhadapan Pilihan Raya Negeri (PRN) Johor jika ia diadakan.

Setiausaha Agungnya, Datuk Seri Hamzah Zainuddin berkata, pihaknya sentiasa mengadakan mesyuarat sebagai persediaan ke arah PRN termasuk Pilihan Raya Umum ke-15 (PRU15).

“Saya sebagai Setiausaha Agung Bersatu sentiasa adakan mesyuarat dan akan memastikan rakyat di negara ini tahu siapa kepimpinan terbaik bagi kepentingan negara,” katanya seperti dilapor Kosmo, hari ini.

Sebelum ini, timbul desas-desus mendakwa PRN Johor akan diadakan dalam tempoh terdekat selepas kerajaan negeri kini hanya mempunyai kelebihan majoriti satu kerusi iaitu 28 berbanding pembangkang 27.

Bagaimanapun, Menteri Besar Johor, Datuk Hasni Mohammad tidak menyatakan sebarang pendirian khusus ketika ditanya mengenainya.

Katanya, meskipun tidak selesa dengan keadaan terkini Dewan Undangan Negeri (DUN) yang hanya mempunyai kelebihan satu kerusi, tiada sebarang isu yang berbangkit melibatkan kedua-dua pihak.

Sementara itu, Pengarah Operasi Pilihan Raya Bersatu Johor, Badrul Hisham Shaharin seperti dilapor portal tempatan berkata, tiada mana-mana pihak pun termasuk Perikatan Nasional (PN) yang mahukan PRN diadakan, kecuali UMNO.

“Kalau boleh PN dan Bersatu tidak mahu PRN, namun kita terpaksa bersiap sedia kerana nampak gayanya UMNO dilihat begitu bersungguh-sungguh mahu ia diadakan dalam masa terdekat.

“Namun saya hairan kerana alasan digunakan UMNO bahawa kerajaan negeri sekarang dalam keadaan kurang stabil kerana hanya mempunyai kelebihan satu kerusi iaitu 28 berbanding pembangkang 27 kerusi DUN sebelum ini adalah tidak munasabah.

“Sebenarnya tiada siapa pun termasuk Pakatan Harapan (PH) mahu pun wakil rakyat PN berniat menjatuhkan kerajaan negeri sekarang,” katanya.


Pemimpin GTA bersih jenayah, ideologi cinta negara bangsa

BANGI, 22 Safar 1444H, Ahad – Tun Dr Mahathir Mohamad menegaskan bahawa Gerakan Tanah Air (GTA) mewakili mereka yang cintakan negara bangsa dan kecewa dengan keadaan politik di Malaysia.

Justeru,  dalam GTA – digabung satu gerakan pencinta negara yang berpegang kepada keluhuran undang-undang serta kemajuan negara.

Ahli Parlimen Langkawi itu menegaskan, pemimpin dan ahli GTA bersih daripada segala jenayah serta tidak berkepentingan peribadi.

“Dengan menggembleng rakyat yang cintakan negara dan bertanding dalam PRU15, rakyat akan ada pilihan selain dari parti politik biasa.

“Terdapat dalam GTA semua rakyat dari semua lapisan. Akan ada NGO, badan-badan sosial dan individu patriotik, para akademik dan profesional.

“Tidak ada ideologi bagi mereka selain dari cinta pada negara bangsa. Beberapa parti politik turut bersama dalam GTA dan mengetepikan perjuangan untuk parti sendiri,” katanya.

Dr Mahathir turut mengesahkan bahawa calon-calon GTA akan terdiri daripada ahli NGO, tokoh akademik dan profesional serta parti politik.

“Dengan sokongan dari semua pencinta negara, GTA akan berjaya dalam PRU15 dan mendiri kerajaan yang berpegang kepada keluhuran undang-undang, kepada Perlembagaan dan kesejahteraan rakyat dan negara,” katanya.

Pemimpin berusia 97 tahun itu berkata, berdasarkan perkembangan politik semasa, pihaknya mendapati tiada satu parti yang memenuhi kehendak negara.

“Mereka berpendapat menyokong parti-parti yang ada tidak menghasil kerajaan yang mampu menyumbang kepada kestabilan dan kejayaan negara.

“Kecewa dengan keadaan politik dalam negara ramai dari mereka memilih untuk mengasingkan diri dari politik,” katanya dalam kenyataan.

Dr Mahathir berkata, keadaan itu menyebabkan ramai yang tidak akan mengundi dan perkara itu memungkinkan parti yang mereka tolak memperoleh kemenangan.

“Antara yang akan menang ialah parti perasuah yang menyogok wang kepada pengundi. Dengan itu negara akan alami kedudukan yang lebih buruk dari sebelum PRU.

“Untuk mengadakan badan yang lebih menepati kehendak puak yang kecewa ini parti politik biasa tidak sesuai. Apa yang diperlukan ialah satu gerakan rakyat yang menyatukan mereka yang tidak berparti,” katanya.

GTA terdiri daripada empat parti tonggak iaitu BERJASA, Pejuang, Parti Perikatan India Muslim Nasional (IMAN) dan Parti Bumiputera Perkasa Malaysia (Putra).

Gerakan itu dijangka bertanding di 120 kerusi Parlimen dan Dewan Undangan Negeri (DUN) pada PRU15, di semua kerusi majoriti Melayu dan yang ditandingi UMNO, khususnya di Semenanjung Malaysia.


COVID-19: Kes melonjak 561, 5 kluster baharu, 2 kematian

KUALA LUMPUR, 23 Safar 1442H, Ahad – Jumlah kes baharu COVID-19 di negara ini melonjak 561 kes berbanding 374 kes semalam, dengan menyaksikan dua kematian dicatatkan hari ini, menurut Ketua Pengarah Kesihatan Tan Sri Dr Noor Hisham Abdullah.

Beliau berkata, dengan perkembangan tersebut jumlah keseluruhan kes positif ialah 15,657 kes dan jumlah kes aktif dengan kebolehjangkitan COVID-19, adalah 4,587 kes.

“Daripada jumlah kes baharu, 553 kes penularan di dalam negara melibatkan 494 kes adalah warganegara Malaysia dan 59 kes adalah bukan warganegara, manakala lapan lagi merupakan kes import.

“Daripada penularan tempatan, 11 kes pula merupakan pengunjung yang pulang dari Sabah, sekali gus menjadikan jumlah kes dilaporkan mempunyai sejarah perjalanan ke Sabah sejak 20 Sep adalah sebanyak 353 kes,” katanya dalam sidang media secara maya yang disiarkan di Facebook Kementerian Kesihatan Malaysia (KKM), hari ini.

Terdapat lima kluster baharu hari ini, manakala 90 kes positif COVID-19 yang sedang dirawat di Unit Rawatan Rapi (ICU), di mana 29 kes memerlukan bantuan pernafasan.

Dalam pada itu katanya, hari ini terdapat 133 kes yang telah pulih, menjadikan jumlah kumulatif kes yang telah pulih sepenuhnya dari COVID-19 adalah 10,913 kes atau 69.7 peratus daripada jumlah keseluruhan kes.

Bagi perincian kes mengikut negeri pula, Sabah masih mencatat jangkitan tertinggi iaitu 488 kes, manakala Selangor pula 25 kes, Kedah (16 kes), Kuala Lumpur (lapan kes), Labuan (lima kes), Johor, Melaka dan Terengganu masing-masing tiga kes, manakala Perak dan Pulau Pinang masing-masing satu kes.

Memperincikan mengenai kes kematian hari ini, kematian ke-156 melibatkan lelaki warganegara berusia 67 tahun, yang mendapatkan rawatan di Hospital Duchess of Kent dan mempunyai sejarah penyakit jantung dan tuberculosis.

Beliau berkata, kematian ke-157 pula melibatkan lelaki warganegara berusia 63 tahun yang dirawat di Hospital Tawau, yang mempunyai sejarah penyakit darah tinggi dan penyakit kencing manis serta darah tinggi. – Bernama


Sekolah kembali dibuka di luar Pulau Jawa dan Bali

JAKARTA, 1 Muharam 1443H, Selasa – Pemerintah Indonesia kembali membenarkan kegiatan sosio-ekonomi di luar Pulau Jawa dan Bali yang berstatus Pemberlakuan Pembatasan Kegiatan Masyarakat (PPKM) level 3.

Mengikut Pertubuhan Kesihatan Sedunia (WHO), level 3 menunjukkan bagi setiap 100 ribu penduduk kawasan, zon atau wilayah tertentu pada setiap minggu, jumlah jangkitan COVID-19 adalah antara 50 hingga 150 orang selain angka kematian adalah dua hingga lima kes.

Menteri Koordinator Bidang Perekonomian Indonesia, Airlangga Hartarto dalam sidang media menerusi webinar berkata sebanyak 302 kabupaten dan kota di luar Pulau Jawa dan Bali kini berstatus PPKM Level 3.

“Menerusi PPKM Level 3 di luar Jawa-Bali, pemerintah membenarkan kembali sekolah dibuka dengan protokol kesihatan yang ketat dengan kuota maksima (kehadiran pelajar) di kelas hanya 50 peratus.

“Selain itu, rumah-rumah ibadat boleh dibuka dengan maksima 20 orang, pusat-pusat membeli belah dibenarkan dibuka dengan jumlah pengunjung hanya maksima 50 peratus dan beroperasi hingga pukul 8 malam,” katanya.

Bagaimanapun, PPKM level 4 dilanjutkan lagi di Pulau Jawa dan Bali bermula hari ini sehingga 16 Ogos ini.

Mengikut WHO, level 4 menunjukkan angka kes positif COVID-19 setiap minggu bagi setiap 100 ribu penduduk lebih daripada 150 kes dan lebih daripada 5 kes kematian.

Mengikut Badan Nasional Pengurusan Bencana Indonesia (BNPB), setakat semalam, jumlah kes positif keseluruhan di Indonesia kini melebihi 3.6 juta kes, dengan jumlah kematian sebanyak 108,571 orang, manakala lebih 440,000 pesakit aktif (sedang dirawat). – Bernama


Meletak nilai betul dalam budaya bekerja

KENAPA ramai di kalangan kita bangun pagi dengan motivasi yang rendah dan ‘menyeret kaki’ ke tempat kerja, rungsing memikirkan kerja yang bertimbun dan politik pejabat yang tidak putus-putus setiap hari?

Jawapannya ialah kerana kita tidak meletakkan nilai (quantify the value) kerja atau kerjaya yang kita lakukan.

Apabila kita tidak meletakkan nilai yang betul terhadap kerja yang kita lakukan setiap hari, kita akan mudah terperangkap dengan rutin, perkara teknikal, isu remeh serta budaya negatif yang berada di persekitaran kita.

Sebaliknya, setiap pagi semasa kita menyarung uniform atau bersiap ke tempat kerja, cuba fikirkan impak positif atau nilai yang dihasilkan oleh usaha kita di tempat kerja setiap hari

Sebagai contoh, seorang nelayan mampu menyumbang terus kepada industri perikanan negara yang bernilai RM8 bilion setahun bagi memastikan bekalan makanan asas (sumber protein) untuk 32 juta rakyat negara terjamin.

Begitu juga dengan seorang cleaner yang memastikan kebersihan dan keselamatan ratusan orang pekerja lain demi kesihatan mental dan fizikal mereka semua.

Manakala, seorang anggota polis pula bertanggungjawab menjaga keselamatan dan ketenteraman awam dengan menurunkan kadar jenayah negara pada tahap semasa 273 (bagi setiap 100,000 populasi negara) bagi memastikan ibu, kakak dan adik perempuan kita selamat pulang ke rumah setiap hari.

Seorang guru dan pensyarah membakar diri dengan penuh tekun dan sabar mendidik anak bangsa yang bakal menjadi Perdana Menteri negara, saintis dunia, ulama ternama dan jutawan di mana-mana.

Apa nilai kerjaya anda?

Sematkan dalam minda dan ulang setiap pagi semasa anda menyarung uniform sebelum ke tempat kerja.

Kemudian, lihatlah hasilnya!

Ir. Ts. Lukman Al Hakim
Ahli Jawatankuasa Pusat Ikatan Muslimin Malaysia (ISMA)


Taliban rekrut 150,000 pengebom berani mati jadi pasukan pertahanan?

KABUL, 3 Jamadilakhir 1443H, Khamis – Taliban akan merekrut pengebom berani mati menjadi sebahagian daripada anggota pasukan pertahanannya dalam usaha membendung ancaman pengganas Daesh.

Langkah itu antara proses mereformasi dan menstruktur kumpulan pengebom berani mati yang berada di seluruh negara ini sebagai unit khas yang boleh melindungi Afghanistan.

Jurucakap Taliban, Bilal Karimi berkata, sasaran utama adalah cabang tempatan Daesh, yang melakukan sekurang-kurangnya lima serangan besar ketika Taliban berusaha mengukuhkan kuasa selepas pengunduran tentera Amerika Syarikat (AS) pada Ogos, tahun lalu.

“Pasukan khas termasuk pengebom berani mati tersebut akan terlibat dalam operasi yang lebih mencabar.

“Taliban kini mahu membina struktur ketenteraan yang lebih kuat dan tersusun untuk meningkatkan pertahanan di seluruh negara termasuk di sempadan dengan meletakkan pengebom berani mati,” katanya.

November lalu, Al Jazeera melaporkan kira-kira 150,000 pengebom berani mati akan dilatih bagi menyertai pasukan pertahanan Afghanistan.

Sementara itu, jurucakap Taliban, Zabihullah Mujahed berkata, usaha merekrut dilaksanakan selepas melakukan operasi pembersihan pasukan tentera bagi menghentikan tindakan mereka berkait dengan kumpulan Daesh.

Sejak Taliban mengambil alih pentadbiran, pengganas Daesh secara berterusan mencabar dan melakukan serangan yang boleh mendorong kepada peperangan. – Agensi


Isu ceroboh tanah, kes Adib beri implikasi besar pada keadilan

BANGI, 17 Jamadilawal 1442H, Jumaat – Tahun 2020 menutup tirai dengan dua isu yang membawa implikasi besar dalam konteks keadilan, hak individu dan rakyat secara keseluruhannya, terutama bagi orang Melayu.

Demikian kata Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya, sebagai merujuk isu pencerobohan tanah milik kerajaan di Raub, Pahang dan kes kematian anggota bomba, Muhammad Adib Mohd Kassim.

Beliau menyifatkan dua isu berkenaan sebagai ‘peristiwa’ berimpak besar terhadap sistem keadilan negara, yang sepatutnya adil kepada semua rakyat tanpa mengira kaum serta bangsa.

Mengimbau kes pencerobohan di Raub, Haji Aminuddin berkata, walaupun tindakan pekebun haram sudah diputuskan salah oleh mahkamah, tetapi perjuangannya masih panjang memandangkan tiada dakwaan dibuat atas kesalahan itu.

“Isu tanah bukan kecil. Ia bukan ibarat rumah yang boleh dirobohkan dan dibangunkan kembali. Tanah ini tempat kita berpijak, tempat kita hidup dan disemadikan apabila meninggal dunia.

“Sebab itu, kami NGO tidak memandang ini sebagai perkara kecil tetapi isu ini harus diperjuangkan habis-habisan sehingga tanah dapat dikembalikan kepada yang berhak dan mereka yang salah sepatutnya dihadapkan ke muka pengadilan,” katanya dalam perutusan Tahun Baru 2021, hari ini.

Beliau berkata, peristiwa sama turut berlaku dalam mendapatkan keadilan terhadap kes kematian Muhammad Adib yang masih belum berakhir meskipun dua tahun berlalu.

Katanya, walaupun Mahkamah Koroner telah memutuskan bahawa terdapat elemen pembunuhan tetapi masih ada yang mengatakan sebaliknya, kononnya hanya berlaku pelanggaran sahaja.

“Isu ini bukan isu Adib sebagai individu, tetapi sebagai seorang penjawat awam yang terkorban demi tugas dalam mempertahankan keamanan.

“Isu berkenaan keadilan institusi kehakiman, integriti pihak berkuasa termasuk polis dan Jabatan Peguam Negara. Ianya isu nasional, lambang keadilan kepada seorang penjawan awam,” katanya.

Justeru, beliau mengharapkan tahun 2021 membuka lembaran baharu dengan kesatuan semua pihak dalam mendepani seribu ujian dan dugaan yang bakal dihadapi.

“Kami NGO akan terus berjuang sekadar kemampuan kami, dan berharap rakyat dapat sama-sama bantu jika tidak secara fizikal atau kewangan, paling tidak dari segi doa.

“Bagi pihak NGO Islam dan kepimpinan lain turut mendoakan kita dapat menghadapi suasana COVID-19 yang semakin meluas dengan sabar dan dilindungi Allah,” katanya.

PEMBELA adalah gabungan NGO-NGO Islam yang telah menggerakkan pelbagai inisiatif ‘check and balance’ dalam negara sejak 2006.

Perjuangan PEMBELA untuk menyokong segala usaha memperjuangkan agenda agama, bangsa dan tanah air ke arah sebuah masyarakat muslim yang beragenda, bermaruah dan berintegriti di dalam sebuah negara Islam yang berdaulat.


10 cadangan utama BERJASA kepada kerajaan dalam pembentangan Bajet 2022

10 tuntutan utama yang kami cadangkan kepada kerajaan untuk diumumkan dalam pembentangan Bajet 2022 petang esok.

Tuntutan ini telah diserahkan kepada Timbalan Menteri Kewangan I tempoh hari.

1. Peruntukan khas untuk menaiktaraf dan menambah pusat internet di kawasan kampung dan pedalaman.

2. Meningkatkan jumlah keseluruhan belanjawan untuk Kementerian Kesihatan kepada RM60 bilion daripada RM32 bilion untuk semua aspek kesihatan termasuklah pelan kesiapsiagaan pandemik, fasiliti kesihatan dan penyelidikan.

3. Program Subsidi Upah untuk Industri Kecil dan Sederhana (IKS) dinaikkan kepada RM1,000 sebulan. Termasuk sektor pelancongan dan peruncitan. Ini bagi mengelakkan pemberhentian pekerja dan mengalakkan pengambilan pekerja baharu.

4. Insentif Kad Siswa dinaikkan daripada RM250 kepada RM700 untuk mahasiswa secara bersasar di Institut Pengajian Tinggi Awam dan Swasta untuk meringankan beban pelajar.

5. Menyediakan dana khas melalui Kementerian Pelancongan untuk membaikpulih bangunan warisan sejarah agar tetap kekal terpelihara seterusnya menjadi tarikan pelancong dalam dan luar negara.

6. Bantuan Rakyat Wibawa (BRW) untuk isi rumah berpendapatan RM2,501-RM4,000 terima RM2,000, manakala isi rumah berpendapatan RM4,001-RM5,000 terima RM1,000.

7. Moratorium bayaran balik pinjaman bank selama enam bulan diteruskan kepada semua individu tanpa mengira golongan B40, M40 atau T20.

8. Mencadangkan pelaksanaan Cukai Keuntungan Luar Biasa (‘Windfall tax’) terhadap syarikat berkeuntungan besar terutama di musim pandemik yang memperlihatkan keuntungan berkali ganda.

9. Pemberian dana berjumlah RM200 juta diperuntukkan untuk bantuan kos operasi sekolah tahfiz, sekolah pondok berdaftar dan sekolah agama rakyat.

10. Memperuntukkan dana dan geran khas teknologi pendigitalan sistem pengurusan ladang bertujuan memperbaiki kecekapan pengurusan ladang dan membendung ketirisan terutamanya dalam pemberian subsidi pertanian.

Kita sama-sama berdoa moga Bajet 2022 yang akan diumumkan Tengku Zafrul esok adalah yang terbaik dan memberikan sinar harapan buat seluruh rakyat untuk bangkit semula pasca pandemik ini.

Ustaz Zamani Ibrahim
Presiden BERJASA


Perkhidmatan pengangkutan awam di stesen, terminal dalam senarai HIDE terus beroperasi

PUTRAJAYA, 27 Ramadan 1442H, Ahad – Semua perkhidmatan pengangkutan awam di stesen dan terminal yang tersenarai di bawah sistem amaran awal Hotspots Identification for Dynamic Engagement (HIDE) akan terus beroperasi.

Kementerian Pengangkutan (MOT) berkata tiga stesen yang terlibat ialah LRT KLCC, LRT Masjid Jamek dan KL Sentral.

“Bagaimanapun semua premis perniagaan di stesen yang disenaraikan itu akan ditutup selama tiga hari dari 9 hingga 11 Mei mengikut arahan Majlis Keselamatan Negara (MKN) seperti yang diumumkan semalam,” katanya dalam kenyataan di sini hari ini.

MOT berkata sebarang penutupan atau pembukaan premis perniagaan ini adalah tertakluk kepada arahan MKN dari semasa ke semasa.

Katanya perkhidmatan pengangkutan awam sangat penting bagi negara, terutama bagi petugas barisan hadapan yang bergantung pada operasi berterusan walaupun semasa tempoh Perintah Kawalan Pergerakan (PKP) di Selangor dan Kuala Lumpur.

“Semua stesen pengangkutan awam perlu sentiasa dibuka bagi tujuan pemindahan atau penghantaran bekalan penting sekiranya berlakunya kecemasan,” katanya.

MOT berkata stesen pengangkutan ini juga dilengkapi dengan alat pengimbas suhu di samping melaksanakan penguatkuasaan prosedur operasi standard (SOP) pencegahan COVID-19 yang ketat.

Ia juga mengingatkan semua pengguna pengangkutan awam untuk terus mematuhi SOP termasuk penggunaan cecair pencuci tangan, memakai pelitup muka, menjaga jarak fizikal dan mengimbas kod QR MySejahtera.

Sistem HIDE yang dibangunkan bersama oleh Bank Negara Malaysia dan Kementerian Kesihatan bertujuan memberi amaran awal dalam mencegah peningkatan jangkitan COVID-19 dengan menggunakan data daripada aplikasi MySejahtera, dan baru-baru ini ia telah mengeluarkan senarai premis atau lokasi yang dianggap berpotensi menjadi kluster sekiranya tiada tindakan awalan diambil. – Bernama